<p style="text-align: justify;"><strong>महू</strong>। बारिश के मौसम में महू-खंडवा मार्ग जो अब सनावद तक ही परिचालन में है, पर बीती रात पहाड़ी इलाकों में बारिश के चलते छोटी-बड़ी पथरीली मिट्टी ट्रैक पर और आसपास आ गई थी। हालांकि, समय रहते उसे हटा दिया गया, लिहाजा रेलवे यातायात किसी तरह से भी प्रभावित नहीं हुआ। महू-सनावद रेल मार्ग पर पाताल पानी और कालाकुंड के मध्य खड़ी व आड़ी-टेढ़ी चढ़ाई व उतार रेल मार्ग हैं। इस ट्रैक पर आगे और पीछे इंजन के बाद ही रेलगाड़ी आगे बढ़ाई जाती है। आसपास पहाड़ियां होने के कारण भारी बारिश के बीच हर बार ट्रैक पर मिट्टी और पेड़ पौधों के साथ कई बाधाएं आ जाती हैं। बीती रात भी बारिश के बाद ट्रैक पर ऐसी ही कई बाधाएं जमा हो गईं। हालांकि, हर बार की तरह इस बार भी जिम्मेदार रेलवे अमला मौके पर तैनात व सक्रिय था। लिहाजा तत्काल पटरियों पर से मिट्टी व अन्य बाधाएं हटा दी गईं, लिहाजा किसी भी तरह से रेलवे आवागमन प्रभावित नहीं हुआ।</p>

<p style="text-align: justify;"><strong>2013 में ट्रैक के नीचे से चट्टान गिर गई थी</strong></p>

<p style="text-align: justify;">2013 में बारिश के दौरान इस रेलवे खंड को बड़ा नुकसान तो हुआ ही था, महू- खंडवा मार्ग पर एक सप्ताह तक यातायात भी बंद रहा था, तब पातालपानी दो नंबर बुगदे के समीप से जा रही रेलवे लाइन के नीचे से बड़ी चट्टान व मिट्टी दरककर ट्रैक को बुरी तरह प्रभावित किया था, तब भी रेलवे गश्ती दस्ते की सतर्कता से कोई हादसा या रेल दुर्घटना टल गई थी, लेकिन यातायात प्रभावित हुआ था, उसी के बाद से इस हिस्से में खासकर बारिश के दिनों में अतिरिक्त सतर्कता बरती जा रही है।</p>
