<p style="text-align: justify;"><strong>भोपाल</strong>। यदि आपकी कॉलोनी तक लो फ्लोर बस चलना बंद हो गई है या फिर कॉलोनी मेें डोर-टू-डोर कचरा कलेक्शन नहीं हो रहा है। पानी न आने की शिकायत है या अन्य कोई शिकायत। यदि आपको लगता है कि सीएम हेल्प लाइन में शिकायत करने पर आपकी समस्या दूर हो जाएगी, तो आप गलत सोच रहे हैं। सीएम हेल्प लाइन में अब शिकायतों की जगह सुझाव दर्ज हो रहे हैं। सुझाव का कोई नंबर भी नहीं मिलेगा। आप ट्रेस भी नहीं कर पाएंगे कि आपका सुझाव माना गया या नहीं। शिकायत दर्ज कराने का दबाव बनाएंगे, तो कॉलर आपका फोन डिस्कनेक्ट कर देगा। ऐसे कई मामले हैं, जिनमें लोगों ने सीएम हेल्पलाइन में शिकायत की, लेकिन उसे सुझाव मानकर दर्ज किया गया। बागमुगालिया एक्सटेंशन कॉलोनी निवासी उमाशंकर तिवारी ने सीएम हेल्पलाइन में शिकायत की थी कि प्रतिबंध के बाद भी शहर में पॉलीथिन का धड़ल्ले से उपयोग हो रहा है, जिसे बंद कराया जाए। कॉलर ने इसे सुझाव मानकर दर्ज किया। बाद में फोन डिस्कनेक्ट कर दिया। कटारा हिल्स निवासी आरके श्रोती ने एसआर-2 रूट की बस कॉलोनी तक न आने की शिकायत की। कॉलर ने शिकायत दर्ज नहीं की।</p>
