<p style="text-align: justify;"><strong>जबलपुर</strong>&nbsp;।&nbsp; परियट का पानी तलहट से लग गया है। वहीं खंदारी में भी पानी न के बराबर बचा है। ऐसे में शहर की जलापूर्ति उमरिया की नहर तथा रमनगरा व ललपुर जलशोधन संयंत्रों के भरोसे पर है। यानि अब शहर की जलापूर्ति पूरी तरह से नर्मदा पर आश्रित होकर रह गई है। मानसून धोखा दे रहा है,ऐसे में पेयजल की आपूर्ति को लेकर नगर निगम की पेशानी पर बल नजर आने लगे हैं। परियट जलाशय में मात्र 5 फीट पानी बचा है। हालाकि इससे अभी थोड़ा पानी लिया जाता है। इसकी अधिकतम क्षमता 1390 फीट और न्यूनतम क्षमता 1360 फीट है। वर्तमान में परियट में 1365 फीट पानी बताया जा रहा है। 3 फीट के बाद पानी आना बंद हो जाता है लिहाजा परियट का पानी तलहट से लग चुका है। इसी तरह खंदारी का अधिकतम जलस्तर 1454 फीट व न्यूनतम 1417 फीट है। खंदारी में वर्तमान में 1423 फीट पानी बताया जा रहा है। इस तरह खंदारी में मात्र 6 फीट पानी है।</p>

<p style="text-align: justify;"><strong>नहर पर 16 वार्डों का दारोमदा</strong>र</p>

<p style="text-align: justify;">उमरिया नहर से प्रतिदिन 40 एमएलडी पेयजल लिया जा रहा है जिससे मुख्य रूप से रांझी व शहर के कुल 16वार्डों को जलापूर्ति की जा रही है। नहर से यह फायदा जरूर हुआ कि एक टाइम पानी पर गुजारा करने वाले लोग अब दोनों टाइम पानी पा रहे हैं।</p>

<p style="text-align: justify;"><strong>ललपुर से 90 एमएलडी पेयजल की आपूर्ति</strong></p>

<p style="text-align: justify;">ललपुर में 2 जल शोधन संयंत्र हैं जिनसे क्रमश: 55 व 40 एमएलडी पेयजल की आपूर्ति की जाती है। इससे शहर की 18 टंकियों को भरा जाता है। सर्वाधिक जलापूर्ति इसी संयंत्र से की जाती है। विगत वर्ष यहां पर जब से स्टेनर लगाए गए हैं तब से किसी तरह का व्यवधान अब तक जलापूर्ति में नहीं आया है।</p>

<p style="text-align: justify;"><strong>जुलाई पर भरोसा</strong></p>

<p style="text-align: justify;">जून माह में हुई छिटपुट वर्षा ने गणना करने लायक पानी नहीं दिया है। पूरा जून सूखा निकल गया है अब जुलाई माह में मानसून से भरोसा किया जा रहा है कि पानी बरसे और जल स्त्रोत व बरगी जलाशय भरे। बीते साल भी बारिश बेहद कम हुई थी। जिसके कारण जलाशय भर ही नहीं पाए थे। अब यदि जुलाई में पानी नहीं गिरा तो भीषण पेयजल संकट का सामना करना पड़ सकता है।</p>

<p style="text-align: justify;"><strong>850 में से 150 नलकूप हुए बंद</strong></p>

<p style="text-align: justify;">शहर में नगर निगम के 850 नलकूप थे जिनमें स ेबिजली खर्चा बचाने के लिए 150 नलकूपों में ताले लगा दिए गए और बिजली कनेक्शन कटवा दिए गए हैं। इनसे टैंकरों के जरिए उन इलाकों में जल प्रदाय किया जाता था जहां पाइप लाइनों से पानी नहीं पहुंच पाता था।</p>
