<p style="text-align: justify;"><strong>वॉशिंगटन</strong>। अवैध रूप से जानबूझकर बॉर्डर पार करने संबंधी घटनाएं तो कई बार खबरों में आती रहती हैं लेकिन कई बार ऐसा होता है जब लोग अनजाने में एक देश से दूसरे देश में चले जाते हैं। और ऐसा करना उनपर भारी पड़ जाता है। कुछ ऐसा ही हुआ कनाडा में रह रही एक फ्रांस की युवती के साथ। उसे कनाडा में जॉगिंग करना महंगा पड़ गया। सेडेला रोमन नामक 19 साल की युवती कनाडा में अपनी मां के घर आई थी। 21 मई को जॉगिंग के दौरान गलती से वह कनाडा की सीमा पार कर अमेरिका की सीमा में पहुंच गई। इस गलती की वजह से उसे दो सप्ताह तक संदिग्ध मानकर हिरासत में रखा गया और कई तरह की पूछताछ की गई। सेडेला को कनाडा और अमेरिका के बीच के आव्रजन संबंधी नियमों में उलझना पड़ा। सेडेला मां क्रिस्टीन फेर्न कनाडा के ब्रिटिश कोलंबिया राज्य में रहती है और इसकी सीमा अमेरिका के वाशिंगटन राज्य से लगी हुई है।&nbsp;</p>

<p style="text-align: justify;"><strong>पास में नहीं था कोई पेपर</strong></p>

<p style="text-align: justify;">सीमा पार करने पर उसे दो सप्ताह तक हिरासत में रखा गया। सेडेला ने कहा कि उसे नहीं लगा था कि ये इतनी बड़ी घटना है। उसने कहा कि कम से कम उसे जुर्माना लगाकर छोड़ा जा सकता था। सेडेला ने कहा कि यह उसके जीवन का सबसे भयावह अनुभव था। उसने कहा कि वे मुझे चेतावनी भी देकर भी छोड़ सकते थे। अमेरिका के अधिकारियों का कहना है कि उसने अवैधानिक रूप से सीमा पार की। सेडेला ने बताया कि मुझे एक वाहन में बैठाकर ले जाया गया। मेरी सारी ज्वैलरी निकाल ली गई। मेरी पूरी तलाशी ली गई।</p>
