<p style="text-align: justify;"><strong>नई दिल्ली।</strong> रिलायंस की एजीएम में गुरुवार को सीएमडी मुकेश अंबानी ने जिगाफाइबर को लांच करने का ऐलान किया। इसके जरिए जियो केबल टीवी और ब्रॉडबैंड की सेवा देगी। इस खबर का सबसे बड़ा असर 2 केबल कंपनियों पर पड़ा है। खबर के बाद गुरुवार को ही इन कंपनियों के शेयरों में भारी गिरावट दर्ज की गई। ये गिरावट शुक्रवार को भी जारी रही। शुक्रवार को हेथवे केबल का शेयर 11 फीसदी गिरकर 18.30 रुपए पर पहुंच गया। गुरुवार को इसमें 15 फीसदी की गिरावट आई थी। इसी तरह एक और केबल कंपनी डेन नेटवर्क के शेयर में भी शुक्रवार को गिरावट जारी रही। डेन नेटवर्क का शेयर करीब 9 फीसदी गिरकर 61.5 रुपए पर पहुंच गया। डेन का शेयर गुरुवार को भी 10.7 फीसदी गिरा था। जियो के केबल और ब्रॉडबैंड सेवा लाने का असर इन कंपनियों पर पड़ेगा।</p>

<p style="text-align: justify;"><strong>हेथवे का मार्केट कैप 156 करोड़ रुपए गिरा </strong></p>

<p style="text-align: justify;">जियो के प्लान और सेवाओं का ये कंपनियां मुकाबला नहीं कर पाएंगे। ऐसे में निवेशक इनके शेयर बेच रहे हैं। गुरुवार को ही इन दोनों कंपनियों को कुल मिलाकर 468 करोड़ रुपए का नुकसान हो गया। शेयर बाजार में इनका मार्केट कैप गिर गया। हेथवे का मार्केट कैप गुरुवार को 311 करोड़ रुपए और डेन का मार्केट कैप 156 करोड़ रुपए गिर गया। शुक्रवार को भी इन कंपनियों के मार्केट कैप में भारी गिरावट दर्ज की गई। रिलायंस ने जियो पर अब तक करीब 2.5 लाख करोड़ रुपए का निवेश कर दिया है। जियो के चलते पहले ही दूसरी टेलीकॉम कंपनियों की नींद उड़ी हुई है। इसके चलते आइडिया और वोडाफोन का विलय हो रहा है। दूसरी तरफ एयरटेल को जियो से प्रतिस्पर्धा करने में दिक्कत हो रही है।</p>
