<p style="text-align: justify;"><strong>झाबुआ </strong>। <strong>&nbsp;</strong> जिला चिकित्सालय के दोनों मुख्य प्रवेश द्वार को स्वास्थ्य विभाग द्वारा कलेक्टर के निर्देश पर पिछले एक सप्ताह से बंद कर रखा है, जिससे जिला चिकित्सालय में आने वाले रोगी एवं उनके परिजनों में जैसे हड़कंप-सा मच गया है। उधर इमरजेंसी वाहनों को भी जिला चिकित्सालय के अंदर प्रवेश की जगह नहीं रहने से गंभीर मरीजों की जान खतरे में पड़ गई है। आज दोपहर को ताजा चौंकाने वाला मामला सामने आया, जब 108 एंबुलेंस गंभीर मरीज को लेकर जिला चिकित्सालय पहुंची तो यहां गेट बंद होने एवं गेट के बाहर दो पहिया वाहनों का भारी जमावड़ा होने से एंबुलेंस चालक करीब 15-20 मिनट तक सायरन बजाता रहा, लेकिन इस बीच दरवाजा खोलने की जहमत स्वास्थ्य विभाग ने नहीं उठाई। जिला चिकित्सालय में व्याप्त अव्यवस्था एवं स्वास्थ्य विभाग के तानाशाही तथा मनमानेपूर्ण रवैये को लेकर लगातार समाचारों का प्रकाशन किया जा रहा है। इसी क्रम में स्वास्थ्य विभाग द्वारा जिला चिकित्सालय के दोनो मुख्य प्रवेश द्वार बंद करने से रोगियों एवं उनके परिजनों को आने वाली परेशानी एवं समस्याओं के संबंध में भी समाचार प्रकाशित कर अवगत करवाया जा रहा है। दरअसल, स्वास्थ्य विभाग ने कलेक्टर के निर्देश पर जिला चिकित्सालय के दोनों गेट बंद कर दिए है, उसके बाद रोगियों एवं उनके परिजनों की समस्याओं में अत्यधिक इजाफा हो गया है।</p>

<p style="text-align: justify;"><strong>दो पहिया वाहन नहीं हट रहे </strong></p>

<p style="text-align: justify;">जिला चिकित्सालय के दोनों मुख्य गेटों के बाहर दो पहिया वाहनों का जमावड़ा हो गया है। यहां नियमानुसार यातायात विभाग को व्यवस्था दुरुस्त की जाना चाहिए एवं गेट के बाहर दो पहिया वाहनों को नहीं लगने देना चाहिए, लेकिन यहां यातायात विभाग का कोई भी आरक्षक या अमला तैनात नहीं होने से जिला चिकित्सालय में आने-जाने वाले रोगी के साथ राह चलते अन्य लोग भी दोनों गेटों के बाहर ही अव्यवस्थित दो पहिया वाहन खड़े कर रहे हैं, जिससे सड़क पर जाम लग रहा है एवं इस कारण आसपास के दुकानदारों को काफी परेशानियों का सामना करना पड़ रहा है।</p>

<p style="text-align: justify;"><strong>वाहनों के जमावड़े से आ रही परेशानी</strong></p>

<p style="text-align: justify;">आज दोपहर करीब 12.30 बजे स्वास्थ्य विभाग की घोर लापरवाई सामने आई। जब गांव से एक गंभीर मरीज को लेकर आई 108 एबुलेंस जैसे ही जिला चिकित्सालय में प्रवेश के लिए प्रसूति चिकित्सालय के प्रवेश द्वार पर पहुंची तो गेट बंद होने से एंबुलेंस का पायलेट 15-20 मिनिट तक सायरब बजाता रहा, लेकिन ना तो गेट के बाहर खड़े अव्यवस्थित दो पहिया वाहन वहां से हटे, क्योंकि इन वाहनों को हटाने के लिए यातायात का कोई अमला ही मौजूद नहीं था और ना ही गेट खोलने के लिए स्वास्थ्य विभाग का कोई सुरक्षा गार्ड तैनात रहा, जिस कारण गंभीर रोगी को लेकर आए उनके परिजन काफी देर तक परेषान होते रहे। इस दौरान आसपास लोगों की भारी भीड़ जमा हो गई फिर अंदर जाकर किसी ने स्वास्थ्य कर्मचारियों को सूचना दी, बाद गेट खुला और एंबुलेंस ने अंदर प्रवेश किया। इसके बाद भी एक अन्य एंबुलेंस के आने पर गेट नहीं खुला होने एवं गेट के बाहर दो पहिया वाहनों का जमावड़ा होने से काफी दिक्कतें आई। इस बीच सुरक्षा गार्ड ने पहुंचकर दो पहिया वाहनों को इधर-उधर कर एंबुलेंस को आने एवं जाने के लिए व्यवस्था की।</p>

<p style="text-align: justify;"><strong>सिविल सर्जन ने खुलवाया गेट</strong></p>

<p style="text-align: justify;">जब इस स्थिति से द्वारा मोबाईल से जिला चिकित्सालय के सिविल सर्जन डॉ. आरएस प्रभाकर को अवगत करवाया गया तो बाद उन्होंने तत्काल प्रसूति चिकित्सालय के समीप के इस गेट को खुलवाया। साथ ही यहां एक गार्ड की भी तैनाती की गई, लेकिन बावजूद इसके यहां दो पहिया वाहनों को हटवाने के लिए यातायात विभाग का कोई आरक्षक तैनात नहीं होने से वाहनों का जमावड़ा लगना अनवरत जारी है।</p>
