<p style="text-align: justify;"><strong>जबलपुर</strong>। पश्चिम मध्य रेल मंडल में 1 हजार किमी लंबे रेल ट्रैक के लिए 690 ट्रैकमेनों को जीपीएस व वॉकी टाकी से लैस कर तैनात किया गया है। बारिश के पहले रेलवे ने पुल व पुलियों सहित ट्रैक की सुरक्षा के लिए अलर्ट भी जारी किया है। जबलपुर मंडल की सीमा में आने वाले लगभग 1 हजार किमी लंबे रेल ट्रैक की सुरक्षा के लिए इस बार 690 ट्रैकमेनों को जीपीएस तथा वॉकी टाकी देकर पटरियों पर तैनात किया जा रहा है। ट्रैकमेन को जीपीएस देने के बाद रेलवे को इतने बेहतर परिणाम मिले हैं कि इसे देश भर में ट्रैक की सुरक्षा के लिए लागू किया जा रहा है। पिछले साल जबलपुर रेल मंडल के इंजीनियरिंग विभाग ने रेलवे ट्रैक की सुरक्षा के लिए ट्रैकमेन को प्रायोगिक तौर पर जीपीएस तथा वॉकी टाकी दिए थे। जिससे कई बड़ी दुर्घटनाएं टल गर्इं। महज 1 से 2 मिनट के भीतर ही जानकारी ली और ट्रेन रोक दी गई। इस दौरान ट्रैक पर मिली खामियों से सबक लेकर इस बार फिर से बड़े स्तर पर ट्रैकमेन तैनात किए जा रहे हैं।</p>

<p style="text-align: justify;"><strong>तत्काल मिलती है सूचना </strong></p>

<p style="text-align: justify;">जीपीएस से जहां ट्रैकमेन की लोकेशन कन्ट्रोल रूम में रहती है तो वॉकी टाकी से ट्रैकमेन कन्ट्रोल रूम में किसी भी तरह की गड़बड़ी की सूचना दे देते हैं जिससे तत्काल यहां से गुजरने वाली ट्रेन को रोक कर सुधार कार्य करवा दिया जाता है। गत वर्ष के प्रयोग से उत्साहित होकर रेलवे ने इस बार इसे व्यापक पैमाने से करने का निर्णय लिया है।</p>

<p style="text-align: justify;"><strong>बड़े रेल ब्रिजों पर नजर</strong></p>

<p style="text-align: justify;">रेलवे ने बारिश में ट्रैक पर सुरक्षा के लिए हाईअलर्ट जारी कर दिया है। बड़े रेल ब्रिजों पर नजर रखी जा रही है। वहीं पुरानी हो चुकीं पुलियों की मरम्मत भी शुरू करवा दी गई है। दरअसल रेलवे बोर्ड ने दुर्घटनाएं रोकने के लिए सभी विभागों से मिलकर काम करने को कहा है। खासतौर से इंजीनियरिंग विभाग ने ट्रैक की सुरक्षा के साथ के साथ पुलों की सुरक्षा के लिए प्लान किया है।ट्रैक,स्टेशन पर पानी न भरे इसके लिए भी काम शुरू किया गया है।</p>
