<p style="text-align: justify;"><strong>इंदौर </strong>।<strong>&nbsp;</strong>&nbsp; एक नाबालिग ने फांसी लगाकर अपनी जीवनलीला समाप्त कर ली। मौके पर पुलिस के देर से पहुंचने व कार्रवाई में ढीलपोल को लेकर परिजन ने शव सड़क पर रखकर प्रदर्शन किया। मामला एमआईजी थाना क्षेत्र के लाला के बगीचे का है। यहां के ललित पिता आशाराम (15) ने शनिवार दोपहर में घर में फांसी लगा ली थी। परिजन ने शव को शनिवार शाम को फंदे से उतारा और अस्पताल लेकर पहुंचे, जहां प्रारंभिक जांच के बाद डॉक्टरों ने मृत घोषित कर दिया। रिश्तेदारों के मुताबिक ललित ने आत्महत्या क्यों की, इसका पता नहीं चल पाया है, वहीं सूचना के बावजूद पुलिस मौके पर देर से पहुंची। उन्होंने कमरा भी सील नहीं किया। पीएम के बाद रविवार को शव परिजन को सौंप दिया। शवयात्रा के दौरान पुलिस कार्रवाई से नाराज परिजन ने एमआईजी थाने के बाहर सड़क पर शव रखकर प्रदर्शन भी किया। मौके पर पहुंचे अधिकारियों ने उन्हें समझाया, वहीं पुलिस का कहना है कि मर्ग कायम कर जांच की जा रही है। मौके से सुसाइड नोट नहीं मिला है। परिजन के बयान लेने के बाद ही आत्महत्या के असली कारण पता चलेंगे।</p>
