<p style="text-align: justify;"><strong>भिंड</strong>।<strong> </strong>प्रशासन की उदासीनता के चलते यात्रियों को बेहतर सुविधाएं उपलब्ध कराने के लिए शुरू की गई सिटी बस सेवा 10 दिन के भीतर ही अंतिम सांसें गिनने लगी है। चिह्नित किए गए एक भी रूट पर बसों का संचालन नहीं हो पा रहा है। यहीं नहीं प्राइवेट बस आॅपरेटर्स ने बैरियर हटाकर पूरे रोडवेज स्टैंड पर कब्जा जमा लिया है। जिससे जिन बसों का संचालन शुरू किया गया था। उनका संचालन भी नहीं किया जा रहा है। गौरतलब है कि 23 जून को पीएम ने इंदौर से एक साथ भिंड सहित 16 जिलों में सिटी बस सेवा का ई-शुभारंभ किया था। इस दौरान तीन रूटों पर पांच बसों का संचालन शुरू किया गया था। फस्ट फेज में 37 बसों का संचालन करने की योजना थी। मात्र 6 बसें ही भिण्ड को मिली। लेकिन 10 दिन के भीतर ही अधिकांश रूटों पर बस सेवा का संचालन बंद हो गया है। रोडवेज बस स्टैण्ड पर प्राइवेट बस आॅपरेटरों का पूर्ण रूप से कब्जा हो चुका है। उनकी मनमानी से यात्रियों को तो परेशानी आती है, लेकिन शासन की बसों को सवारियों उठाने में परेशानी दे रहे हैं। ग्वालियर की ओर जाने वाली बस को प्राइवेट आॅपरेटर्स सवारी नहीं लेने देते हैं।</p>

<p style="text-align: justify;"><strong>लोकल बस को नहीं मिला परमिट</strong></p>

<p style="text-align: justify;">सिटी में चलने वाली बसों को अभी तक परिवहन विभाग ने अभी तक परमिट जारी नही किए हैं। जिससे दबोहा से दीनपुरा 7 किमी लंबे मार्ग पर बसों का संचालन बंद है। दो दिनों से मौ रूट पर गाड़ी नहीं गई है।</p>

<p style="text-align: justify;"><strong>दबाव से हटवाया बेरीगेटस</strong></p>

<p style="text-align: justify;">रोडवेज बस स्टैंड का प्रशासन ने बैरियर लगाकर दो भागों में डिवाईडेशन कर दिया था। जिससे एक तरफ प्राइवेट बस और दूसरी तरफ शासन की बसों का संचालन करने की व्यवस्था बनाई गई थी, लेकिन प्राइवेट आॅपरेटर्सों की मनमानी और विधायक के दबाव से दो दिन बाद ही बेरिगेट्स हटवा कर पूरे बस स्टैंड पर प्राइवेट आॅपरेटर्सों ने कब्जा कर लिया है। यद्धपि दोनों पक्षों में समन्वय बनाने तीन बार वार्ता का प्रयास भी किया था, लेकिन हर बार वार्ता बेनतीजा रही। पीएम द्वारा उद्घाटित किसी अन्य योजना का शायद ही इतनी जल्दी बुरा हाल हुआ होगा।</p>

<p style="text-align: justify;"><strong>इन मार्गों पर बसों का संचालन खटाई में</strong></p>

<p style="text-align: justify;">शहर में दबोहा से दीनपुरा तक दो बसें चलनी हैं। रोडवेज बस स्टैंड से दो बसों का संचालन शहर के भीतर होगा। दो बस रेलवे स्टेशन से मानपुरा, गोविंद नगर, एमजेएस कॉलेज, केंद्रीय विद्यालय की ओर चलाने की योजना है। इसके अलावा दो गाड़ी बस स्टैंड से रतनूपुरा की ओर चलेंगी और दो लहार चुंगी से स्वरूप विद्या निकेतन, सुभाष तिराहा, जिला अस्पताल की ओर चलेंगी। आज तक कहीं भी इस योजना से बस का संचालन नहीं किया गया।</p>
