<p style="text-align: justify;"><strong>भोपाल </strong>।&nbsp; बारिश से बचने के लिए हमीदिया रोड स्थित एक दुकान के सामने खड़ी महिला का कार में सवार तीन युवक जबरन अपहरण कर ले गए। महिला को लेकर वे रायसेन रोड स्थित एक फार्म हाउस पर पहुंचे, जहां उसके साथ छेड़छाड़ की गई। इस दौरान फार्म हाउस पर महिला को हंसिया मिल गया, जिसके बल पर उसने अपहरणकर्ताओं को डराया और उनके चंगुल से छूटकर भाग निकली। एक ट्रक वाले से लिफ्ट लेकर भोपाल पहुंची और बाद में थाने जाकर घटना की रिपोर्ट दर्ज कराई। पुलिस आरोपियों के बारे में पता लगा रही है। मंगलवारा पुलिस के मुताबिक 25 वर्षीय महिला शाहजहांनाबाद में रहती है। उसकी सास सुंदर नगर अशोका गार्डन में निवास करती है। 22 जून को महिला अपनी सास के घर गई थी। रात को पेट दर्द होने पर वह सुल्तानिया अस्पताल में डॉक्टर को दिखाने के लिए घर से पैदल निकली थी। प्रभात चौराहे से आपे आॅटो में बैठकर भारत टॉकीज ओवर ब्रिज पर उतरी। यहां सीढ़ियों से नीचे उतरकर टॉकीज के सामने रोड पर पहुंची तो बारिश होने लगी, इससे बचने के लिए वह शिवालिक ट्रेडर्स के सामने खड़ी हो गई। रात करीब साढ़े दस बजे उसके पास लाल रंग की कार आकर रुकी। चालक ने महिला को अपने साथ चलने का इशारा किया तो उसने इंकार कर दिया और आगे बढ़ गई।</p>

<p style="text-align: justify;"><strong>जबरन खींचकर कार में बिठाया</strong></p>

<p style="text-align: justify;">पीड़िता ने पुलिस को बताया कि वह पैदल जाने लगी, तभी कार में पीछे की सीट पर बैठे एक युवक ने गेट खोला और उसे जबरन कार के भीतर खींच लिया। कार में चालक के बगल में भी एक युवक भी बैठा हुआ था। तीनों उसे लेकर रायसेन रोड स्थित माना ढाबा के आगे एक फार्म हाउस पर पहुंचे। इस दौरान रास्ते में उसके साथ युवकों ने अश्लील हरकत की। फार्म हाउस पर तीनों युवक उसके साथ गलत काम करना चाहते थे, लेकिन इसी बीच फार्म हाउस पर पड़े सामान में उसे एक हंसिया मिल गया, जिससे उसने तीनों को डराया। बाद में इसी हंसिया से डराते हुए वह फार्म हाउस से भाग निकली और मेन रोड पर पहुंच गई।</p>

<p style="text-align: justify;"><strong>ट्रक से लिफ्ट</strong> <strong>लेकर आई पहुंची</strong></p>

<p style="text-align: justify;">पीड़िता ने पुलिस को बताया कि फार्म हाउस से भागने के बाद जब वह रोड पर पहुंची तो एक ट्रक आता हुआ दिखाई दिया। उसने हाथ देकर उसे रोका तो ट्रक वाले ने बिठा लिया और मजबूरी बताने पर उसे भोपाल लाकर छोड़ दिया। सुबह करीब 5 बजे महिला अपने घर पहुंची और उसके बाद थाने जाकर घटना की शिकायत की। पुलिस ने शिकायत की जांच के बाद आरोपी फारुख और उसके साथियों के खिलाफ अपहरण और छेड़छाड़ का मामला दर्ज कर लिया है।</p>
