<p style="text-align: justify;"><strong>भोपाल</strong>। जो बिना किसी सहारे के खड़ा तक नहीं हो सकता, कहीं आने-जाने के लिए जिसको लि&mu;ट लेनी पड़ती हो, ऐसा दिव्यांग सरे बाजार पुलिस फोर्स के साथ मौजूद महिला एसआई पर हमला करता है और वर्दी तक फाड़ देता है। यही नहीं अपने से दो गुना भारी डील-डौल वाली एसआई के साथ अश्लील हरकत भी करता है। बदले में विकलांग युवक को घसीटते हुए थाने ले जाकर बेल्ट से तब तक पीटा जाता है, जब तक कि बेहोश नहीं हो जाता। यह कहानी है टीकमगढ़ जिले के लिधौरा भाजपा मंडल अध्यक्ष मुनेंद्र सिंह की, जिसके खिलाफ लिधौरा पुलिस ने मंगलवार को आधा दर्जन गंभीर धाराओं में एफआईआर दर्ज करके जेल भेजा है। इस मामले को लेकर अब कई नए खुलासे हो रहे हैं। युवक के परिजनों का आरोप है कि उसे थाना स्टाफ के भष्टाचार की शिकायत करने की सजा मिली है। मामले में सियासी सरगर्मी भी बढ़ गई है।</p>

<p style="text-align: justify;"><strong>पिता का आरोप: महिला एसआई ने दी थी धमकीजिंदगी बर्बाद कर दूंगी </strong></p>

<p style="text-align: justify;">मुनेंद्र के पिता गोविंद सिंह सेंगर ने पीपुल्स समाचार को बताया, लिधौरा थाने में पदस्थ आरक्षक (ड्राइवर)रामलोचन राजपूत और मुनेंद्र में लंबे समय से तनातनी है। मुनेंद्र, राजपूत की अपराधियों से मिलीभगत और रिश्वतखोरी की शिकायत करता था। आरोप हैं कि बदले में राजपूत मुनेंद्र के खिलाफ झूठे प्रकरण दर्ज करवा देता था। इसकी शिकायत मुनेंद्र ने गृहमंत्री भूपेंद्र सिंह से की, जोकि जांच के लिए एसपी टीकमगढ़ प्रतीक कुमार के पास पहुंची। एसपी के बुलाने पर 2 जुलाई को मुनेंद्र ने टीकमगढ़ जाकर बयान दर्ज करवाए थे। गोविंद सिंह सेंगर का कहना है कि एसपी आॅफिस में बयान दर्ज होने का पता चलते ही एसआई अनुमेहा दुबे और सिपाही राजपूत 2 जुलाई की शाम ही मुनेंद्र के घर में घुस गए। गोविंद सिंह सेंगर के अनुसार एसआई मैडम ने कहा कि इतने केस लादंगी कि बर्बाद कर दूंगी। अगले दिन शाम 5 बजे एसआई अनुमेहा बस स्टैंड के पास वाहन चेकिंग कर रही थी। मुनेंद्र अपने साथी पंकज के पीछे बैठकर मोटरसाइकिल से आ रहा था। तभी लगभग 7-8 साल की एक लड़की दौड़ती आई और गिर पड़ी, लेकिन तुरंत खड़ी हो गई। लड़की मुनेंद्र के घर के पास की ही थी। उसने गाड़ी रुकवाकर पूछा, लगी तो नहीं। लड़की ने चोट लगने से मना किया और घर चली गई। तभी एसआई अनुमेहा वहां पहुंचीं और ठीक से गाड़ी न चलाने की बात कहते हुए मुनेंद्र को पीटना शुरू कर दिया। बाकी पुलिस वाले भी टूट पडे। इसके बाद थाने ले जाकर तमाम अपराध दर्ज कर दिए।</p>
