<p style="text-align: justify;"><strong>ग्वालियर</strong>। पत्नी की हत्या के आरोप में उम्र कैद की सजा काट रहे बंदी ने जेल के अंदर स्थित नाले से फरार होने का असफल प्रयास किया। जब रोल कॉल में एक कैदी कम मिला तो उसकी तलाश की गई। उसे नाले के अंदर से पकड़ लिया गया। जानकारी के अनुसार बुधवार की शाम को सजा या&mu;ता कैदी सेसईपुरा श्योपुर निवासी बृजेश पुत्र स्व.रामचरण धानुक ने जेल ब्रेक करने का प्रयास किया। वह शाम के वक्त सभी की नजर चुराकर नई जेल के अंदर से निकले नाले के सहारे उसने भागने का प्रयास किया। लेकिन नाले के अंदर लगी लोहे की जालियों को वह नहीं फांद पाया और वह नाले में ही छिप गया। जब रात करीब साढ़े सात बजे कैदियों की गिनती हुई तो उसमें एक कैदी कम पाया गया। जिसके बाद नाम बोलकर कैदियों की पहचान की गई तो बृजेश धानुक नहीं पाया गया। इसके बाद सीसीटीवी फुटेज खंगाल कर पता किया गया कि आखिर वह कहां से फरार हुआ है। जब कहीं वह दिखाई नहीं दिया तो बहोड़ापुर थाना पुलिस को सूचना दी गई। सूचना मिलते ही थाना पुलिस व एएसपी तत्काल जेल में पहुंचे। उधर देहात की जेलों का भ्रमण करने पहुंचे जेलर एनपी सिंह को सूचना मिलते ही वह वापस लौट आए। बंदी बृजेश की जेल के अंदर तलाश शुरु की गई। जब कहीं नहीं मिला तो नाले के अंदर तलाश किया गया तो वह उसके अंदर छिपा मिल गया। बृजेश श्योपुर जेल से वर्ष 2014 में ट्रांसफर होकर आया था। यहां पर जेल के अंदर कारीगरी का कार्य करता था।</p>
