<p style="text-align: justify;"><strong>वाशिंगटन</strong>। उत्तर कोरिया अपने परमाणु हथियारों और गोपनीय उत्पादन स्थलों को छिपाने के तरीकों पर विचार कर रहा है। वाशिंगटन पोस्ट ने अपनी खबर में यह दावा किया है। अखबार ने खुफिया विभाग के अधिकारियों का हवाला देते हुए लिखा है कि उत्तर कोरिया पूरे तौर पर अपने परमाणु हथियारों का समर्पण करने के पक्ष में नहीं है। अधिकारियों का कहना है कि उत्तर कोरिया का यह रवैया सिंगापुर में 12 जून को किम जोंग उन और अमेरिका के राष्ट्रपति डोनाल्ड ट्रंप के बीच बनी सहमति के खिलाफ है।&nbsp;</p>

<p style="text-align: justify;"><strong>किम ने जिनपिंग से प्रतिबंध हटवाने की अपील की </strong></p>

<p style="text-align: justify;">किम ने चीनी राष्ट्रपति शी जिनपिंग से अपने देश पर लगे प्रतिबंधों को हटवाने में मदद करने की अपील की है। जून माह में चीन के अपने तीसरे दौरे पर किम ने शी से यह अपील की। इस पर चीनी राष्ट्रपति ने उन्हें हरसंभव मदद का भरोसा दिलाया। योम्युरी शिमबुन अखबार के मुताबिक, किम ने शी से कहा कि हम आर्थिक प्रतिबंधों की वजह से काफी परेशानी महसूस कर रहे हैं।&nbsp;</p>

<p style="text-align: justify;"><strong>सियोल और प्योंगयांग के बीच समुद्री संपर्क बहाल </strong></p>

<p style="text-align: justify;">इधर उत्तर एवं दक्षिण कोरिया ने संबंध सुधारने के तहत रविवार को समुद्री संचार बहाल कर दिया। 10 साल में यह पहली दफा है कि जब दोनों के सैन्य बेड़े समुद्र में तनाव और टकराव को नजरअंदाज करने रोडियो द्वारा संपर्क करने में सक्षम होंगे। योनपीओंग द्वीप के समीप दक्षिण कोरिया नौसेना के एक जहाज ने पहला परीक्षण कॉल किया। इसका जवाब उत्तर कोरियाई नौका द्वारा दिया गया।</p>
