<p style="text-align: justify;"><strong>जबलपुर</strong>। जिले में निर्धारित रकवे से अधिक क्षेत्र में मूंग- उड़द की बोनी दर्शा कर फर्जी रजिस्ट्रेशन कर दिया गया है। इससे समर्थन मूल्य एवं भावांतर योजना में भारी धांधली होने से रोकने प्रशासन फिर से रकवा का सत्यापन करा रहा है। कलेक्टर छवि भारद्वाज ने जिले में ग्रीष्मकालीन मूंग और उड़द के उपार्जन के लिए हुए पंजीयनों का तीन दिन के भीतर फिर सत्यापन के निर्देश दिए है। कलेक्टर कार्यालय में कलेक्टर कार्यालय में आयोजित बैठक में अनुविभागीय राजस्व अधिकारियों, तहसीलदारों, राजस्व निरीक्षकों सहित पटवारी भी मौजूद थे। संदिग्ध रकवा बनाए जाने के लिए पूरे राजस्व अमले की उन्होंने खिंचाई भी की।</p>

<p style="text-align: justify;"><strong>हैरानी जताई गई</strong></p>

<p style="text-align: justify;">श्रीमती भारद्वाज ने जिले में उड़द और मूंग के बोये गये रकबे से कहीं अधिक संख्या में हुए पंजीयन पर हैरानी व्यक्त करते हुए बैठक में कहा कि पंजीकृत किसानों के रकबे के हुए सत्यापन के आंकड़े देखकर यह साफ नजर आ रहा है कि न केवल पंजीयन में बल्कि सत्यापन के कार्य में भी भारी गड़बड़ी की गई है। उन्होंने राजस्व अधिकारियों खासतौर पर पटवारियों को पंजीयन और सत्यापन में हुई गड़बड़ियों को तीन दिन के भीतर दुरूस्त करने की सख्त हिदायत बैठक में दी ।</p>

<p style="text-align: justify;"><strong>व्यापारी नहीं किसान का रखें ध्यान</strong></p>

<p style="text-align: justify;">कलेक्टर ने कहा कि शासन ने ग्रीष्मकालीन मूंग और उड़द के उपार्जन की व्यवस्था केवल किसानों के हित में बनाई है न कि व्यापारियों के लिए । हर एक को यह बात साफ तौर पर समझना होगी कि इस व्यवस्था का लाभ वास्तविक किसानों को ही मिले। व्यापारी या दलाल किस्म के लोग किसी भी सूरत में इसका अनुचित फायदा न उठा पायें।</p>

<p style="text-align: justify;"><strong>एक जुलाई तक पेश करें</strong></p>

<p style="text-align: justify;">बैठक में पटवारियों से कहा कि वे कृषि विभाग के मैदानी अधिकारियों के साथ पंजीकृत किसानों के रकबे का पुर्न सत्यापन एक जुलाई तक हर हाल में कर लें । इसके लिए उन्हें पंजीकृत किसानों के घर जाना होगा तथा उनके यहां रखी उपज की मात्रा का फोटो सहित सत्यापन करना होगा।</p>

<p style="text-align: justify;"><strong>फोटो लगाएं, स्टॉक बताएं </strong></p>

<p style="text-align: justify;">उन्होंने कहा कि ग्रीष्मकालीन उड़द और मूंग का उपार्जन उन्हीं किसानों से किया जायेगा जिनकी उपज का फोटो सहित पुर्न सत्यापन किया गया हो । उन्होंने साफ किया कि पुर्न सत्यापन के कार्य में जिन किसानों के नाम से पंजीयन हुआ है उन्हीं किसानों के यहां रखे उड़द और मूंग के स्टॉक का सत्यापन किया जाना होगा। इसके लिए स्टॉक के साथ-साथ किसानों की फोटो भी पटवारियों और कृषि विभाग के मैदानी अधिकारियों को लेनी होगी।</p>
