<p style="text-align: justify;"><strong>भोपाल</strong>। &nbsp; निशातपुरा इलाके से शनिवार रात लापता हुए 12वीं के एक छात्र की लाश रविवार तड़के रेलवे ट्रैक पर मिली। मृतक के परिजनों ने हत्या का आरोप लगाते हुए करोंद चौराहे पर शव रखकर चक्काजाम किया। वे हत्यारों की गिर&mu;तारी की मांग कर रहे थे। अफसरों की समझाइश के बाद मामला शांत हो सका। घटनास्थल का निरीक्षण करने के बाद जीआरपी इसे दुर्घटना मान रही है, लेकिन मृतक की बाइक और मोबाइल नहीं मिलने के कारण हत्या की बात से इंकार नहीं किया गया है। जीआरपी के मुताबिक रविवार को तड़के 4 बजे सूचना मिली कि निशातपुरा रेलवे ट्रैक स्थित खंभा नंबर 837/29 के पास एक युवक की लाश पड़ी है। मौके पर पहुंची पुलिस ने शव बरामद कर पंचनामा बनाया और पोस्टमार्टम के लिए भेज दिया। मृतक की पहचान पूजा कालोनी में रहने वाले शुभम पुत्र बृजलाल साहू (18) के रूप में की गई। पीएम के बाद लाश परिजन को सौंप दी गई। मृतक का एक हाथ कुहनी के पास से उखड़ गया था। मुंह और नाक से खून निकला था। उसकी एक चप्पल पैर में फंसी थी। घटनास्थल पर काफी दूर तक घिसटने के निशान थे, जिससे पुलिस का अनुमान है कि वह किसी ट्रेन से टकराया होगा। एक घंटे तक प्रभावित रहा यातायात : शुभम के परिजन ने करोंद चौराहे पर शव रखकर चक्काजाम कर दिया था। इस कारण एक घंटे तक इलाके में यातायात प्रभावित रहा। वरिष्ठ अधिकारियों की समझाइश के बाद परिजनों ने प्रदर्शन समाप्त कर दिया।</p>

<p style="text-align: justify;"><strong>दस मिनट में आने का कहकर गया था घर से</strong></p>

<p style="text-align: justify;">पढ़ाई के साथ ही शुभम करोंद चौराहा स्थित एक मोबाइल दुकान पर काम करता था। शनिवार रात करीब साढ़े नौ बजे वह खाना खाने के लिए बैठा, तभी उसके मोबाइल पर फोन आया। उसने मां को बताया कि सेठजी का फोन है। वह दुकान से लौटकर दस मिनट में वापस आकर खाना खा लेगा। इसके बाद मोटर साइकिल लेकर चला गया, लेकिन वापस नहीं लौटा।</p>
