<p style="text-align: justify;"><strong>जबलपुर</strong>।<strong> </strong>निचली अदालत द्वारा जबरन वसूली के आरोप में जारी किये गये वारंट को कांग्रेस के पूर्व विधायक लखन घनघोरिया ने हाईकोर्ट में चुनौती दी है। जस्टिस एचपी सिंह की एकलपीठ ने निचली अदालत की आगामी कार्रवाई पर लगाई रोक बरकरार रखते हुए मामले की सुनवाई दो सप्ताह के लिये मुलतवी कर दी है, हालांकि विस्तृत आदेश प्रतीक्षित है। उल्लेखनीय है कि साउथ सिविल लाईन निवासी नारायण शुक्ल ने निचली अदालत में एक परिवाद दायर किया था। जिसमें कहा गया था कि उन्होंने अपनी परिचित शांति बाई साहू से 18.5 लाख रुपए उधार लिए। इसके बाद 4 लाख रुपए वापस कर दिए गए। इसी दौरान शांति के दामाद सुदामा ने परिवादी को धमकाया कि उसे 5 लाख रुपए दिए जाएं अन्यथा वह लखन घनघोरिया से कहकर जबरन राशि वसूल करेगा। परिवाद में आरोप है कि इसके बाद 14 मार्च 2005 को लखन ने फोन कर उसे घर बुलाया, जहां पहले से ही परिवादी की पत्नी, भतीजा और सुदामा साहू, शांति साहू भी बैठे हुए मिले।</p>

<p style="text-align: justify;"><strong>पुलिस ने नहीं की सुनवाई</strong></p>

<p style="text-align: justify;">परिवादी को उसकी पत्नी ने बताया कि कुछ लड़के घर से उन्हें उठाकर ले आए हैं। घर का सामान और अलमारी में रखे 1.5 लाख रुपए भी ले लिए। इस मामले की शिकायत 14 फरवरी 2006 व उसके बाद अलग तिथियों में पुलिस उच्चाधिकारियों से शिकायत की गई, लेकिन कोई कार्रवाई नहीं हुई, जिस पर यह परिवाद दायर किया गया।</p>

<p style="text-align: justify;"><strong>27 जनवरी को जारी हुआ था वारंट </strong></p>

<p style="text-align: justify;">उक्त परिवाद पर निचली अदालत ने विगत 27 जनवरी को पूर्व विधायक लखन घनघोरिया के खिलाफ वारंट जारी किया था। इसी आदेश को चुनौती देकर यह पुनरीक्षण याचिका हाईकोर्ट में दायर की गई थी। जिस पर विगत 7 मई को न्यायालय ने निचली अदालत का रिकार्ड तलब करते हुए आगे की कार्रवाई पर रोक लगा दी थी। मामले में आगे हुई सुनवाई दौरान आवेदक की ओर से दिये गये तर्कों के बाद न्यायालय ने मामले की सुनवाई दो सप्ताह के लिये मुलतवी कर दी है। याचिकाकर्ता की ओर से वरिष्ठ अधिवक्ता मनीष दत्त पैरवी कर रहे हैं।</p>
