<p style="text-align: justify;"><strong>नई दिल्ली</strong>। उत्तरी दिल्ली के बुराड़ी के संतनगर इलाके में एक घर से एकसाथ 10 शव फंदे पर लटके मिले हैं, जबकि एक महिला दूसरे कमरे में मृत पाई गई। बरामद किए गए शव सात महिलाओं और चार पुरुषों के हैं। इनमें दो नाबालिग भी शामिल हैं। सूत्रों के मुताबिक एक बुजुर्ग महिला की गला दबाकर हत्या की गई है। पुलिस और फॉरेंसिक टीम साक्ष्य एकत्र करने में जुटी हुई है।&nbsp;</p>

<p style="text-align: justify;"><strong>केजरीवाल ने कहा-घटना दुखद</strong></p>

<p style="text-align: justify;">सभी शव एक ही घर से बरामद हुए हैं। बताया जा रहा है कि फंदे पर लटके 10 शवों के आंखों पर पट्टी बंधी थी। कुछ शवों के हाथ-पैर भी बंधे मिले हैं। मुख्यमंत्री अरविंद केजरीवाल भी मौके पर पहुंचे। उन्होंने कहा, ये बेहद दुखद घटना है।&nbsp;&nbsp;</p>

<p style="text-align: justify;"><strong>नोट्स से गहराया शक : </strong></p>

<p style="text-align: justify;">क्राइम ब्रांच का कहना है कि उन्हें घर से ऐसे हस्तलिखित नोट्स मिले हैं, जो इशारा कर रहे हैं कि मौत तंत्र-मंत्र के कारण हुई है। पुलिस के मुताबिक परिवार तंत्र-मंत्र जैसे काम में संलग्न था।&nbsp;&nbsp;</p>

<p style="text-align: justify;"><strong>दो भाइयों का परिवार</strong></p>

<p style="text-align: justify;">इस मकान में दो भाई गोपाल (43) व ललित (40) परिवार के साथ रहते थे। परिवार में ललित के दो बेटे व पत्नी व गोपाल की पत्नी व तीन बच्चे, उनकी मां, एक विधवा बहन प्रतिभा व उनकी बेटी प्रियंका बताई जा रही हैं। परिवार का प्लाइवुड का काम है। रविवार सुबह सात बजे पड़ोस में रहने वाले ताराचंद ने ललित को आवाज लगाई तो कोई आवाज नहीं आई। उन्होंने अंदर जाकर देखा तो शव लटके हुए मिले।</p>
