<p style="text-align: justify;"><strong>भोपाल&nbsp; </strong>।&nbsp; जिला प्रशासन की टीम ने शनिवार को 10-नंबर मार्केट स्थित लकी स्कूल यूनिफॉर्म पर छापा मारा। यहां से न सिर्फ कार्मल कॉन्वेंट स्कूल के स्टूडेंट्स के नाम से बने यूनिफॉर्म के पैकेट्स जब्त किए गए, बल्कि दुकानदार के पास स्टूडेंट्स के नाम की लिस्ट भी मिली। यह कार्रवाई बाल आयोग में अभिभावकों द्वारा दर्ज कराई गई शिकायत के बाद की गई है। शिकायत में कहा गया था कि नवीं की छात्रा की यूनिफॉर्म के लिए टेलर द्वारा नाप लेने से लेकर बेचने तक का काम लकी स्कूल यूनिफॉर्म द्वारा किया जा रहा है। बाल आयोग के निर्देश पर एडीएम दिशा नागवंशी ने तहसीलदार याचना दीक्षित और डीईओ धर्मेन्द्र शर्मा के साथ शनिवार दोपहर छापा मारा। एडीएम नागवंशी ने खुद भी लकी स्कूल यूनिफार्म शॉप पर रखे कार्मल स्कूल के छात्राओं के नाम से यूनिफॉर्म के बंडलों के फोटोग्राफ लिया। इसके बाद यूनिफार्म का पंचनामा तैयार करवाया गया। दुकानदार से लिस्ट भी तलब की गई, लेकिन दुकानदार ने लिस्ट नहीं दी।</p>

<p style="text-align: justify;"><strong>कार्रवाई रुकवाने पहुंचे व्यापारी संघ के अध्यक्ष</strong></p>

<p style="text-align: justify;">कार्रवाई के दौरान न्यू मार्केट व्यापारी संघ के अध्यक्ष सतीश गंगराड़े ने आयोग के सदस्य ब्रजेश चौहान से लकी स्कूल यूनिफार्म 10 नंबर मार्केट के खिलाफ को रुकवाने कहा, जिस पर आयोग के सदस्य बृजेश चौहान ने उन्हें फटकार लगाई।</p>

<p style="text-align: justify;"><strong>ग्राहक बनकर की बात</strong></p>

<p style="text-align: justify;">चौहान,एडीएम और डीईओ के साथ दोपहर करीब डेढ़ बजे 10 नंबर मार्केट स्थित लकी स्कूल यूनिफार्म पहुंचे। यहां मौजूद दुकान के कर्मचारी से आयोग के सदस्य बृजेश चौहान ने ग्राहक बनकर बातचीत की, तो मामला खुल गया।</p>
