<p style="text-align:justify"><strong>वाशिंगटन</strong>। व्हाइट हाउस के शीर्ष वकील भारतीय मूल के अमेरिकी उत्तम ढिल्लों को ड्रग एनफोर्समेंट एजेंसी का कार्यवाहक निदेशक नियुक्त किया गया है। यह संस्था अमेरिका में मादक पदार्थो की तस्करी एवं इसके इस्तेमाल के खिलाफ कार्य करती है। ढिल्लों ने रॉबर्ट पैटरसन का स्थान लिया है। 30 साल की सेवा के बाद पैटरसन सेवानिवृत्त हुए हैं। ढिल्लों ने व्हाइट हाउस में उप वकील एवं राष्ट्रपति डोनाल्ड ट्रंप के उप सहायक के तौर पर काम किया है। वह न्याय विभाग, आंतरिक सुरक्षा, कांग्रेस और मादक तस्करों के खिलाफ संघीय अभियोजक के रूप में काम कर चुके हैं। उन्होंने ड्रग एनफोर्समेंट एजेंसी के कार्यवाहक निदेशक का पदभार संभाल लिया है। अटॉर्नी जनरल जेफ सेशंस ने उनकी नियुक्ति की घोषणा करते हुए कहा कि हर नौवें मिनट में अत्यधिक मात्रा में मादक पदार्थ के सेवन से एक अमेरिकी मर रहा है।</p>
