<p style="text-align: justify;"><strong>भोपाल</strong>। शक्ति स्क्वॉड की टीम ने बुधवार को एमपी नगर में पैदल भ्रमण किया। इस दौरान लावारिस घूमते मिली बुजुर्ग महिला से पूछताछ की तो पता चला कि बेटे ने घर से निकाल दिया है। स्क्वॉड की टीम ने महिला को घर पहुंचाकर परिजनों को समझाइश दी। इसके अलावा संदिग्ध घूमते लोगों से पूछताछ की। शक्ति स्क्वॉड जोन-2 ने बुधवार को एमपी नगर के संवेदन शील इलाकों में भ्रमण किया। सेंट्रल स्कूल के गार्ड को छात्र /छात्राओं की सुरक्षा को लेकर आवश्यक निर्देश दिए। टीम को राजीव नगर में लावारिस घूमती 75 वर्षीय बुजुर्ग महिला मिली। उसने पूछताछ पर बताया कि बेटा साथ नहीं रखना चाहता और घर से भगा दिया है। स्क्वॉड ने महिला को घर ले जाकर बेटे को समझाइश दी, तब वे मां को साथ रखने को तैयार हुए।</p>
