<p style="text-align: justify;"><strong>जबलपुर</strong>। सांसद कार्यालय घेरने पहुंचे युवा कांग्रेसियों पर पुलिस ने जमकर लाठियां भांजी। सुबह से ही सांसद कार्यालय के आसपास का क्षेत्र पुलिस ने छावनी में तब्दील कर दिया था। आलम यह था कि कांग्रेसियों को रोकने पुलिस के अप्रशिक्षित कर्मचारियों ने जब अश्रु गैस के गोले दागे तो निशाने पर न जाकर एक गोला राइट टाउन स्टेडियम के भीतर फूटा और दूसरा आकाश में ही फट गया। एक गोला बसस्टेण्ड के पास पहुंच गया। उत्तर मध्य विधानसभा क्षेत्र के युवा कांगे्रस के अध्यक्ष व पार्षद जतिन राज व सक्षम गुलाटी के संयोजन में आयोजित सांसद कार्यालय का घेराव करने करीब 2 सैकड़ा युवा कांग्रेसी पहुंचे थे। उनका स्वागत करने पहले से ही भारी संख्या में पुलिस बल मौजूद था। युवा कांग्रेसी जैसे ही राइट टाउन स्टेडियम डॉ छत्तानी के अस्पताल के पास पहुंचे तो उन्हें पुलिस ने रोक लिया। इस दौरान पुलिस से काफी देर झूमाझटकी चलती रही। इसके बाद हलका बल प्रयोग करते हुए पुलिस ने लाठियां भांजनी भी शुरू कर दीं जिससे आधा दर्जन युवा कांग्रेसी चोटिल भी हुए।</p>

<p style="text-align: justify;"><strong>कहां गर्इं 2 करोड़ नौकरियां</strong></p>

<p style="text-align: justify;">इस अवसर पर युवा कांग्रेस केप्रदेश प्रभारी भैयाजी पवार,प्रदेश अध्यक्ष कुणाल चौधरी,प्रदेश कांग्रेस उपाध्यक्ष लखन घनघोरिया ने कहा कि हर साल 2 करोड़ नौकरी का वादा करके सत्ता पाने वाले आज युवाओं से पकौड़े तलवा रहे हैं। मप्र बेरोजगारी व महिला उत्पीड़न, बलात्कार के मामले में अव्वल हो गया है। सभा को महाकौशल प्रभारी बन्टी सेलके, कार्यकारी अध्यक्ष नितिन भोज, शशांक दुबे,अर्पित राय, अमरीश मिश्रा, रूपेन्द्र पटैल ने भी संबोधित किया।</p>

<p style="text-align: justify;"><strong>लगाए चाय-पकौड़े के ठेले </strong></p>

<p style="text-align: justify;">युवा नेता महेश पटेल, सौरभ गौतम, राहुल रजक, अभिषेक पटेल, श्रीकांत विश्वकर्माने सभा स्थल पर चाय व पकौड़े के ठेले लगाकर विरोध प्रदर्शन किया।</p>

<p style="text-align: justify;"><strong>ये हुए घायल</strong></p>

<p style="text-align: justify;">पुलिस द्वारा किए गए बल प्रयोग से पारस जैन, राहुल बघेल, सागर शुक्ला, अजीत चौधरी, मोहम्मद अली, निक्की रजक, सात्विक भोजक, अमित विश्वकर्मा,शादाब अली,इमरान मंसूरी आदि घायल हो गए। जिन्हें प्राथमिक उपचार दिलवाया गया।</p>
