<p style="text-align: justify;"><strong>ग्वालियर</strong>। प्रदेश कांग्रेस अध्यक्ष कमलनाथ एवं पूर्व केंद्रीय मंत्री ज्योतिरादित्य सिंधिया के निर्देश पर एक पखवाड़े से जारी धिक्कार यात्रा के दौरान गुरुवार को सुबह 11 बजे नेहरू पार्क कंपू से गांधी उद्यान फूलबाग तक बाइक रैली निकाली जाएगी। यह जानकारी कांग्रेस के युवा नेता राघवेंद्र शर्मा ने पत्रकारों को दी। शर्मा ने बताया कि कांग्रेस जल संरक्षण के लिए सतत् प्रयास कर रही है। इस क्रम में 27 मार्च 2017 को महापौर को ज्ञापन देकर वीरपुर और हनुमान बांध से अतिक्रमण हटाकर गहरीकरण की मांग की गई थी, जिससे शहर का भूजल स्तर बढ़ सके। इस संबंध में तत्कालीन निगमायुक्त अनय द्विवेदी ने आदेश दिए थे कि स्वणरेखा नाले से सीमेंट कंक्रीट हटाकर प्रति 50 मीटर पर वाटर हार्वेस्टिंग कराई जाए, लेकिन इस आदेश पर अमल नहीं हुआ। कुछ समय पहले महापौर और निगमायुक्त ने वीरपुर बांध में गहरीकरण के नाम पर फोटो खिंचवाकर नौटंकी की। उन्होंने बताया कि लोगों को यात्रा निकालकर जल संरक्षण के प्रति जागरूक किया जाएगा।</p>
