<p style="text-align: justify;"><strong>इंदौर&nbsp; </strong>। अग्रवाल समाज के मुसीबत में फंसे बंधुओं की तत्काल मदद के लिए अग्रवाल समाज केंद्रीय समिति ने शहर को आठ सेक्टर में बांटकर प्रत्येक के लिए दस कार्यकर्ताओं की अग्रसेन युवा ब्रिगेड का गठन पूरा कर लिया है। केंद्रीय समिति के अध्यक्ष अरविंद बागड़ी ने इन युवा साथियों को समाजसेवा और पीड़ितों की मदद की शपथ दिलाई। वरिष्ठ समाजसेवी विनोद अग्रवाल, प्रेमचंद गोयल एवं कुलभूषण मित्तल विशेष अतिथि थे। बागड़ी ने बताया कि समाजबंधुओं के साथ अक्सर छोटे-बड़े विवादों या अन्य किस्म की ऐसी घटनाएं होती हैं, जहां वे तत्काल मदद की अपेक्षा रखते हैं। केंद्रीय समिति ने इसी उद्देश्य को ध्यान में रखते हुए अग्रसेन जयंती पर गांधी हॉल में आयोजित सामाजिक सम्मेलन में अग्रसेन युवा ब्रिगेड के गठन की घोषणा की थी। उसी के अनुरूप को शहर को छावनी, नवलखा, अन्नपूर्णा, एयरपोर्ट रोड, विजय नगर, पीपल्याहाना, मालवा मिल और महू सेक्टर में बांटकर युवाओं की आठ टीमें गठित की हैं। इन सबको वॉट्सएप ग्रुप से जोड़कर किसी भी घटना-दुर्घटना की सूचना भेजी जाएगी और सबसे नजदीकी सेक्टर वाली टीम के सदस्य आपस में निर्णय लेकर पीड़ित या प्रभावित समाजबंधु तक तुरंत पहुंचकर उचित मदद पहुंचाएंगे।</p>
