<p style="text-align: justify;"><strong>जबलपुर</strong> । &nbsp; बंदूकों की जरूरत सरहद पर होती है,नगर निगम जैसी आम जनता से जुड़ी संस्थाओं में नहीं। ननि के अधिकारियों को बंदूकों की क्या जरूरत है। पार्षद के ऊपर आम जनता का दबाव होता है और यदि वह उनकी समस्याएं हल नहीं कर पाता तो उसका क्षेत्र में रहना तक मुहाल हो जाता है। ऐसे में यदि पार्षद अपना विरोध लोकतांत्रिक तरीके से धरना, प्रदर्शन या आंदोलन करता है तो यह उसका अधिकार है। ऐसे में पार्षद को बंदूकों की बटों से मारना, साथ गए समर्थकों को भी पीटना, कहीं से भी उचित नहीं है। यह कहना है विधायक तरूण भनोट का। श्री भनोट सहित कई जनप्रतिनिधियों और मुख्य राजनीतिक पार्टी के प्रमुखों से जब इस बारे में पूछा गया तो सभी ने एक स्वर में आंदोलन को सही बताया। यह बात जुदा रही कि सत्ता पक्ष ने पार्षद को नियम व मर्यादा न तोड़ने की सीख दी तो विपक्ष ने अधिकारियों की गुण्डागर्दी भरा कृत्य निरूपित किया।</p>

<p style="text-align: justify;"><strong>किसी को नहीं दिखा धूप में बैठा पार्षद</strong></p>

<p style="text-align: justify;">गत दिवस पं मोती लाल नेहरू वार्ड के पार्षद ताहिर अली पेयजल संकट को लेकर जनसुनवाई कक्ष के सामने धूप में बैठकर दो घंटे धरना देते रहे,इस बीच न तो कोई अधिकारी उनसे मिलने पहुंचा और न ही उन्हें निगमायुक्त से मिलने दिया गया। जब वे अपने समर्थकों सहित कमिश्नर से मिलने पहुंचे तो बंदूकधारी सुरक्षा गार्डों ने उन्हें समर्थकों सहित अंदर नहीं जाने दिया। इस बीच न तो निगमायुक्त ने प्रदर्शनकारियों से बाहर आकर मिलना उचित समझा और न ही पार्षद को ही उचित आश्वासन दे पाए। ऐसे में माहौल बिगड़ा और पार्षद व समर्थक जबरन अंदर घुसने लगे, इसी बीच सुरक्षा गार्डों ने उनकी पिटाई कर घायल कर दिया।</p>

<p style="text-align: justify;"><strong>आमरण अनशन करूंगा</strong></p>

<p style="text-align: justify;">उपचार करवा रहे पार्षद ताहिर अली का कहना है कि जिस तरह से उनके साथ व्यवहार किया गया है और किसी पार्षद या जनप्रतिनिधि के साथ न हो इसलिए वे अस्पताल से निकलकर घर नहीं जाएंगे और सीधे ननि परिसर में पं भवानी प्रसाद तिवारी सभा कक्ष के सामने आमरण अनशन पर बैठेंगे। उन्होंने कहा कि ढाई महीने से मेरे क्षेत्र में पानी नहीं है। ईद के दिन भी नहीं मिला पानी ताहिर का कहना है कि कमिश्नर ने ईद के 8-10 दिन पहले ही आश्वासन दिया था कि 2 बोर आपके यहां खनन करवा दिए जाएंगे।</p>

<p style="text-align: justify;"><strong>ईद के दिन तक हमारे क्षेत्र में पानी नहीं मिला</strong></p>

<p style="text-align: justify;"><strong>।</strong> मैं तो अपनी बात रखने के लिए गया था, मगर ठेका गार्डों से हमें पिटवाया गया। अब मेरे खिलाफ एफआईआर भी दर्ज करवा दी गई है। इसमें महापौर का षड़यंत्र है।</p>

<p style="text-align: justify;"><strong>पुतला दहन हुआ </strong></p>

<p style="text-align: justify;">नगर निगम में हुए घटनाक्रम को लेकर युवा कांग्रेस कार्यकर्ताओं ने पुतला दहन किया है। नगर निगम की मनमानी और गुण्डागर्दी पूर्ण रवैये का िवरोध करते हुए बड़ीसंख्या में युवा कांग्रेसियों ने पुतला दहन कर विरोध जताया है।</p>

<p style="text-align: justify;"><strong>महापौर से नहीं हो सका संपर्क</strong></p>

<p style="text-align: justify;">इस संबंध में महापौर का पक्ष जानने के लिए कई बार मोबाइल पर संपर्क किया गया,मगर उनसे बात नहीं हो पाई।</p>
