<p style="text-align: justify;"><strong>पीथमपुर </strong>।&nbsp; &nbsp; मैंने मेरे 5 माह के छोटे से कार्यकाल में नगर को करोड़ों रुपए की सौगात के साथ जनहित से जुड़े सभी कार्यों को प्राथमिकता के साथ किया है। पीथमपुर का विकास करना ही लक्ष्य था, जिसके मद्देनजर नगर पालिका द्वारा साढ़े 4 करोड़ की लागत से नगर में 15 से अधिक शुलभ शौचालयों के निर्माण की शुरुआत हमने की है। उक्त बात नवीन बस स्टैंड परिसर पर आयोजित एक समारोह में नगर पालिका अध्यक्ष कविता वैष्णव ने कही। उन्होंने कहा कि जनता की हर एक समस्या हमारी समस्या है। पीथमपुर में 11 हजार प्रधानमंत्री आवास बनना तय थे, लेकिन मुझे मालूम पड़ा कि आबादी और क्षेत्र की जनसंख्या को देखते हुए इतने आवास कम पड़ेंगे, मैंने मुख्यमंत्री से मांग की कि वे पीथमपुर में आवासों की संख्या बढ़ाएं, इस पर बुधवार को ही मुख्यमंत्री कार्यालय से सूचना प्राप्त हुई कि पीथमपुर में 5 हजार और आवास की स्वीकृति प्राप्त हो गई है। नगर में किसी भी व्यक्ति को आवासहीन नहीं रहने दिया जाएगा। नगर पालिका द्वारा गुरुवार को नवीन बस स्टैंड परिसर में आयोजित समारोह में नागरिकों को विभिन्न सौगातें दी गईं। इसमें वार्डों में बनने वाले डीलक्स एवं सामान्य शुलभ शौचालय, सीसी रोड एवं स्वच्छता अभियान के तहत घर-घर से कचरा संग्रहण के लिए 10 नए वाहन और ऊंचाई तक के अवैध निर्माण तोड़ने के लिए जेसीबी के अलावा 19 लाख लागत के नए एम्बुलेंस वाहन का शुभारंभ किया गया। धार विधायक नीना वर्मा, नगर पालिका अध्यक्ष कविता वैष्णव ने पूजन कर सभी सौगातें जनता को समर्पित कीं। इस अवसर पर नगर पालिका अध्यक्ष प्रतिनिधि संजय वैष्णव, नगर पालिका उपाध्यक्ष हंसराज पटेल, पूर्व नपा अध्यक्ष देवेंद्र पटेल, अमृत जैन, भाजपा महामंत्री सुभाष जायसवाल, आशिक पटेल, हेमंत पटेल, विमल जैन उपस्थित थे।</p>
