<p style="text-align: justify;"><strong>महू </strong>। &nbsp; चार बदमाशों ने धारदार हथियारों से लैस होकर सेना में पदस्थ नायब सूबेदार के निवास पर न सिर्फ लूट की वारदात को अंजाम दिया, बल्कि विरोध करने पर दंपति के साथ बेरहमी से मारपीट की गई, जिसमें दोनों गंभीर रूप से घायल हो गए, जिन्हें उपचार के लिए सैन्य हॉस्पिटल में भर्ती कराया गया, जहां महिला की हालत गंभीर बताई जा रही है। घटना स्थल पर वरिष्ठ पुलिस अधिकारियों के साथ ही सेना के अफसरों ने भी मौका मुआयना किया। बड़गोंदा थाना क्षेत्र के ग्राम कोदरिया स्थित विनायक कॉलोनी में पंजाब पठानकोट में तैनात नायक मनीष आर का आवास है, जिसे उन्होंने एमसीटीई में कार्यरत नायब सूबेदार सुनील सीके को किराए पर दे रखा है। बीती रात करीब ढाई बजे चार सशस्त्रधारी बदमाशों ने घर का दरवाजा खटखटाया। जैसे ही नायब सूबेदार सुनील की पत्नी रचना ने दरवाजा खोला, सभी बदमाश अंदर घुस गए और अलमारियों की चाबी मांगी। इतने में सुनील भी आ गए और चारों बदमाशों का विरोध किया, तब उनमें संघर्ष भी हुआ, जिसमें बदमाशों ने दंपति की बुरी तरह पिटाई कर दी, जिसमें दोनों घायल हो गए। बदमाशों ने यहां से जेवरात, नकदी सहित लैपटॉप व कम्प्यूटर आदि लेकर भाग निकले। पिता को कमरे में बंद किया- नायब सूबेदार सुनील के साथ उनके पिता सेरान ध्यानचंद्र भी रहते हैं। वारदात के समय वे ऊपर के कमरे में थे। बदमाशों ने दंपति पर हमला कर अचेत कर दिया तथा पिता को कमरे में बंद कर दिया। बदमाशों ने आसपास के दो घरों के भी दरवाजे खटखटाए, लेकिन दरवाजे नहीं खुलने पर भाग निकले। जिस घर में वारदात हुई है, उस घर की दीवार पर चॉक से लिखा पाया गया कि जो भी सामने आएगा... मारा जाएगा। हालांकि, पुलिस ने इसकी पुष्टि नहीं की है, वहीं पुलिस के मुताबिक बदमाश सिर्फ लैपटॉप और कम्प्यूटर ही ले जा पाए हैं। आसपास के लोगों के जागने और मौके पर पहुंचने के पूर्व ही बदमाश भाग निकले। इसकी खबर जब नायब सूबेदार के एमसीटीई संस्थान पहुंची तो वहां से अधिकारी और सहकर्मी मौके पर पहुंचे और घटना पर नाराजगी जाहिर की। इधर, पुलिस प्रधानमंत्री के इंदौर दौरे के चलते वीआईपी मूवमेंट पर है। लिहाजा स्थानीय पुलिस अधिकारी वहीं बिजी हैं। हालांकि, पश्चिम एसपी ने घटनास्थल पहुंचकर मामले की जानकारी ली और बड़गोंदा पुलिस को सख्ती से बदमाशों की तलाश करने के आदेश दिए। पुलिस ने आसपास के कई संदिग्ध लोगों को हिरासत में लेकर पूछताछ शुरू कर दी है।</p>
