<p style="text-align: justify;"><strong>नई दिल्ली</strong>। अमेरिकी राष्ट्रपति डोनाल्ड ट्रंप के प्रशासन में उच्च पद पर आसीन भारतीय मूल की अमेरिकी नागरिक निक्की हेली तीन दिन के भारत दौरे पर हैं। हेली ने बुधवार को नोबल पुरस्कार विजेता कैलाश सत्यार्थी से मुलाकात की और बाल तस्करी को समाप्त करने के तरीकों पर चर्चा की। सत्यार्थी ने मुक्ति आश्रम में हेली से मुलाकात की और बाल तस्करी की गंभीर स्थिति को हल करने के लिए संयुक्त राष्ट्र के अनिवार्य अंतर्राष्ट्रीय प्रतिक्रिया तंत्र की जरूरत पर जोर दिया। मुक्ति आश्रम सत्यार्थी द्वारा स्थापित किया गया पुनर्वास केंद्र है। हेली ने कहा कि यहां सत्यार्थी द्वारा स्थापित मुक्ति आश्रम और बचपन बचाओ आंदोलन में शामिल होना मेरे लिए एक सम्मान और सौभाग्य की बात है। यह हमारी सामूहिक जिम्मेदारी है कि हम प्रत्येक बच्चे को सुरक्षित व उसके पूर्ण जीवन जीने को सुनिश्चित करें।</p>
