<p style="text-align: justify;"><strong>भोपाल</strong>। साफ्टवेयर बनाने के नाम पर फर्जी कलिंगा इंफोसिस कंपनी खोलकर ठगी का मामला सामने आया है। कंपनी की डायरेक्टर सोनाली और चेयरमैन केएस योगेश कुमार (अखिल कुमार) अपने कर्मचारियों से लेकर आधा दर्जन व्यापारियों और लोगों को करीब एक करोड़ की चपत लगाकर भाग गए। कंपनी में काम करने वाले 22 युवक-युवतियों ने मंगलवार को कलेक्टर सुदाम खाडे से इसकी शिकायत की। कलेक्टर ने शाहपुरा थाने को कार्रवाई करने को कहा है। उन्होंने बताया कि नौकरी के नाम पर उनसे सिक्योरिटी के तौर पर 6500 से लेकर 18 हजार रुपए तक जमा कराए, लेकिन सैलरी तक नहीं दी। शाहपुरा पुलिस ने इस मामले में सूर्यप्रताप सिंह नामक व्यक्ति को गिरफ्तार किया है। वह कंपनी के डायरेक्टर के साथ एक बार उनके घर बेंगलुरु गया था।</p>

<p style="text-align: justify;"><strong>प्लेन के टिकट बुक कराए, लेकिन पैसे नहीं दिए</strong></p>

<p style="text-align: justify;">सोनाली ने अपने तीन रिश्तेदारों के लिए भोपाल से हैदराबाद के तीन हवाईयात्रा के टिकट &lsquo;मेरा ट्रैवल्स भोपाल कंपनी&rsquo; के संचालक जसबीर सिंह से बुक कराए थे। यात्रा कर ली, लेकिन 31 हजार नहीं दिए। जसबीर ने थाने में धोखाधड़ी की शिकायत भी दर्ज करा रखी है।</p>

<p style="text-align: justify;"><strong>सिक्योरिटी के नाम पर जमा कराए थे रुपए</strong></p>

<p style="text-align: justify;">कलेक्टोरेट शिकायत करने पहुंचे रितुराज, राज खत्री आदि ने बताया कि 3 माह पहले कंपनी ने भर्ती के लिए अखबार में विज्ञापन छपवाया था। 54 लड़के-लड़कियों को चेयरमैन केएस योगेश कुमार तथा उसकी डायरेक्टर पत्नी सोनाली ने नौकरी पर रखा। 22 से अधिक कर्मचारियों से 18-18 हजार, 30 से 6500 रुपए तथा 4 लोगों से 1773 रुपए सिक्योरिटी डिपॉजिट के तौर पर जमा कराए। इसके बाद से तीन माह बीत चुके हैं, किसी कर्मचारी को तनख्वाह नहीं दी। जब सभी ने डायरेक्टर से वेतन मांगा तो उन्होंने सैलरी देने से इंकार कर दिया। इस मामले की शिकायत 21 जून को शाहपुरा थाने में की गई, तब से डायरेक्टर व चेयरमैन फरार हैं। उन्होंने सभी को टर्मिनेट कर दिया है और इसका लेटर भी ई-मेल पर भेज दिया है। इसमें कंपनी का रजिस्ट्रेशन नंबर तक नहीं है।</p>
