<p style="text-align: justify;"><strong>जबलपुर</strong>।<strong> </strong>बुधवार को देर शाम जबलपुर से दिल्ली जा रही श्रीधाम एक्सप्रेस में इंजन चेक कर रही असिस्टेंट लोको पायलट नेहा अंजुम की चुनरी करेली स्टेशन के पास इंजन के ब्लोअर में फंस गई। गले में फंदा लगने के कारण महिला पायलट गंभीर रूप से घायल हो गई। महिला पायलट की चीत्कार सुनकर हड़कंप मच गया। सूत्रों के मुताबिक श्रीधाम एक्सप्रेस में इटारसी तक असिस्टेंट महिला पायलट नेहा अंजुम की ड्यूटी थी। ट्रेन जब करेली स्टेशन पहुंची तो महिला नीचे उतरी और इंजन चेक करने लगी। इसी दौरान उसके गले में लटकी चुनरी का एक हिस्सा इंजन में लगे पावरफुल पंखे में फंस गया और महिला उसमें लिपट गई। एक तरह से महिला के गले में फांसी लग गई, वहीं घटना को देख सहकर्मियों सहित यात्रियों में चीख पुकार मच गई।</p>

<p style="text-align: justify;"><strong>अधिकारी पहुंचे मौके पर</strong></p>

<p style="text-align: justify;">मौके पर करेली स्टेशन पर मौजूद रेल अधिकारियों सहित अन्य कर्मचारी वहां पहुंच गए और इंजन को बंद कराया गया। महिला को चुनरी के फंदे से मुक्त कराके तत्काल अस्पताल पहुंचाया गया। दुर्घटना के बाद श्रीधाम एक्सप्रेस काफी देर तक स्टेशन पर ही खड़ी रही। करेली में प्राथमिक उपचार के बाद महिला पायलट को नरसिंहपुर अस्पताल पहुंचाया गया।</p>

<p style="text-align: justify;"><strong>दयोदय में चढ़ते यात्री का पैर कटा</strong></p>

<p style="text-align: justify;">जबलपुर रेलवे स्टेशन के 6 नम्बर प्लेटफार्म पर बुधवार को रात 8.30 बजे के लगभग उस समय अफरा-तफरी व चीख पुकार मच गई, जब स्टेशन से रवाना हो रही ट्रेन के जनरल डिब्बे में चढ़ रहा यात्री सप्पू ठाकुर अनियंत्रित होकर ट्रेन की चपेट में आ गया। हादसे में सप्पू का एक पैर कट गया। हादसे को देख आरपीएफ व जीआरपी के जवान दौड़कर पहुंचे और खून से लथपथ घायल सप्पू को उठाकर अस्पताल पहुंचाया। बताया जाता है कि सप्पू रेलवे के इलेक्ट्रिकल विभाग से सेवानिवृत हुए किशन ठाकुर का भाई है।</p>
