<p style="text-align: justify;"><strong>ग्वालियर</strong>। शताब्दीपुरम में पानी की पाइप लाइन ब्रेक करने वालों पर निगम अमले द्वारा की गई कार्रवाई के दौरान जमकर हंगामा हुआ। हालात यह बने कि हाउसिंग बोर्ड मकानों में अवैध रूप से रहने वालों ने निगम अमले पर हमला करने के बाद हाथापाई की, लेकिन निगम अमले के अड़े रहने पर हमलावर मौका छोड़कर भाग निकले। मंगलवार सुबह 7.30 बजे शताब्दीपुरम के एफ ब्लॉक में उपायुक्त एपीएस भदौरिया व मदाखलत अमले ने अचानक दबिश दी, तो मौके पर पानी की मेन लाइन ब्रेक कर मोटर लगी मिलीं। जिसे देख निगम अमले ने मोटर जब्ती की कार्रवाई शुरू कर दी, लेकिन इसी बीच हाउसिंग बोर्ड मकानों पर जबरिया कब्जा कर रहे लोगों ने निगम अमले पर हमला कर दिया। अचानक हुए हमले से निगम अमला चौंक गया और कार्रवाई तेज कर दी, इसके बाद हमलावर मौके से भाग गए। अमले ने 6 मोटर जब्त की। हालांकि बाद में हमले को लेकर निगम की ओर से हुई एफआईआर के चलते पुलिस ने एक अपराधिक प्रवृत्ति के व्यक्ति को गिरफ्तार भी कर लिया।</p>

<p style="text-align: justify;"><strong>पार्षद के विरोध पर लगाया सनसिटी पर ताला </strong></p>

<p style="text-align: justify;">सोमवार को वार्ड क्रमांक 20 के पार्षद चतुर्भुज धनौलिया ने निगम परिषद की बैठक में सनसिटी के वाटर स्पोर्ट्स संचालन पर धरना देने की बात कर हंगामा मचाया था। इसके बाद निगम अमले ने मंगलवार की सुबह 10.30 बजे सनसिटी पर तालाबंदी कर दी। मौके पर क्षेत्राधिकारी हसीन अख्तर भी मौजूद रहे।</p>
