<p style="text-align:justify"><strong>भोपाल </strong>&nbsp;।&nbsp; विधानसभा के मानसून सत्र के लिए कांग्रेस की तैयारियां भी कम नहीं रही। पार्टी के प्रदेश अध्यक्ष बने कमलनाथ की मौजूदगी में पीपीसी कार्यालय में रविवार को कांग्रेस विधायक दल की बैठक हुई। बैठक की अध्यक्षता नेता-प्रतिपक्ष अजय सिंह ने की। उन्होंने कहा कि सत्तापक्ष के लोग व्यवधान पैदा करेंगे लेकिन हमें संयम रखना है। इस मौके पर प्रदेश कांग्रेस अध्यक्ष कमलनाथ ने कहा है कि भाजपा का चरित्र सिर्फ जनता से वोट मांगना है, वे हमेशा जवाब देने से भागते हैं, इसलिए अविश्वास प्रस्ताव पर वे चर्चा नहीं कराना चाहते, लेकिन हमें हर स्थिति में सदन के अंदर और बाहर जनता के मुद्दों पर चर्चा कर सरकार से जवाब मांगने की तैयारी करना है। कांग्रेस विधायक दल अविश्वास प्रस्ताव पर सदन चर्चा होगी अथवा नहीं, इसे लेकर संशय में है। यही वजह है कि विधायकों को बोलने के लिए कोई मुद्दा नहीं दिया गया है। नाथ ने कहा कि भाजपा की केन्द्र सरकार ने भी लोकसभा में विपक्ष के अविश्वास प्रस्ताव पर चर्चा नहीं होने दी। उन्होंने कहा कि यह 14 वीं विधानसभा का आखरी सत्र है। इसलिए विपक्ष में होने के नाते हमारा दायित्व है कि हम सरकार से पिछले पांच साल का हिसाब किताब मांगे। इस अवसर पर नेता प्रतिपक्ष अजय सिंह, उपनेता बाला बच्चन, मुख्य सचेतक रामनिवास राव सहित विधायक उपस्थित थे।</p>

<p style="text-align:justify"><strong>संयम से काम लेना होगा: सिंह</strong></p>

<p style="text-align:justify">नेता प्रतिपक्ष ने कहां कि यह सत्र कम दिनों का है इसलिए हमें पूरी तत्परता के साथ जनहित के मुद्दों को तथ्यों के साथ उठाना है। भाजपा का चरित्र रहा है कि उसने कभी भी सत्र को पूरा नहीं होने दिया, वे व्यवधान पैदा करेंगे पर हमें पूरे संयम के साथ अविश्वास प्रस्ताव, किसानों पर हुई गोलीचालन की जांच रिपोर्ट व अन्य मुद्दों पर सरकार को दमखम से घेरना है।</p>

<p style="text-align:justify"><strong>कमजोर प्रस्ताव के पीछे कोठी विवाद कमजोर</strong></p>

<p style="text-align:justify">अविश्वास प्रस्ताव के मुद्दे को नेता प्रतिपक्ष अजय सिंह और उनकी मां के बीच विवाद से जोड़कर देखा जा रहा है। सत्तापक्ष के विधायकों ने मां-बेटे को लेकर अजय सिंह को घेरने की रणनीति पहले ही बना ली है। अविश्वास प्रस्ताव में बापू भी राष्ट्रपिता महात्मा गांधी भी कांग्रेस के अविश्वास प्रस्ताव का हिस्सा बने। बापू केअपमान किए जाने का मुद्दा भी अविश्वास प्रस्ताव में जोड़ा गया है।</p>
