<p style="text-align: justify;"><strong>मुरैना</strong>। भाजपा नेताओं की मिलीभगत से सीवर बनाने वाली एजेंसी गुणवत्ता विहीन कार्य कर रही है। समूचा शहर अव्यवस्था का शिकार हो रहा है स्थिति प्रशासन के नियंत्रण से बाहर है। मंत्री और नेता पार्टनर है। वहीं भाजपा प्रशासन रेत उत्खनन रोकने में असफल है। आए दिन लोग दुर्घटनाओं का शिकार हो रहे है। यह बात दिमनी विधायक बलवीर सिंह डंडौतिया ने पत्रकार वार्ता में कही। इस अवसर पर बसपा जिलाध्यक्ष राकेश जाटव, दिलीप राठौर व जिला प्रभारी मौजूद थे। श्री डंडौतिया ने कहा कि मैं प्रधानमंत्री मोदी से मुख्यमंत्री की शिकायत करूंगा, फिर भी कुछ नहीं हुआ तो उसके बाद आंदोलन होगा। उन्होंने कहा कि शहर के विकास कार्यों को लेकर मैं आहत हूं। मैं शहर का नागरिक पहले हूं, विधायक बाद में। इसलिए यहां के लोगों की पीड़ा मेरी पीड़ा है। आज जो शहर के हालात हैं, वह किसी से छुपे नहीं है गंदगी और जल भराव से बीमारियां पनपने का खतरा बन रहा है। प्रदेश के स्वास्थ्य मंत्री मुरैना के विधायक भी हैं, फिर भी स्वास्थ्य सेवाएं आमजन को मुहैया नहीं हो पाती है। जिला चिकित्सालय में सफाई को लेकर कई बार कलेक्टर फटकार भी लगा चुके हैं। जिला चिकित्सालय में पदस्थ नर्सिंग स्टाफ भी अपनी सुरक्षा को लेकर कई बार आंदोलन कर चुका है। इसी तरह सीवर प्रोजेक्ट का काम हमारे शहर में कराया जा रहा है लेकिन इसकी गुणवत्ता पर कई बार सवाल उठाए गए हैं। मैंने भी विधानसभा सत्र के दौरान विधानसभा में प्रश्न उठाया था। मंत्री और प्रशासनिक अधिकारी फटकार तो लगाते है, लेकिन गुणवत्ता को लेकर कोई भी प्रश्न का जवाब उनके पास नहीं है। अब सीवर प्रोजेक्ट को बरसात से पहले लीपा-पोती कर पूरा करने का प्रयास किया जा रहा है। जिसकी पोल पहली बरसात में खुल गई। सीवर के कार्य में भाजपा मंत्री विधायक पार्टनर हैं, मैं इसकी शिकायत मुख्यमंत्री और प्रधानमंत्री नरेन्द्र मोदी को करने जा रहा हूं। इसके बाद भी हालात नहीं सुधरे तो 8 जुलाई के बाद भ्रष्टाचारी और बेईमानी के खिलाफ आंदोलन धरना प्रारंभ कर दूंगा। रेत माफियाओं पर लगाम कसने में नाकाम प्रशासन श्री डण्डौतिया ने कहा कि हालात चंबल के रेत को लेकर बहुत खराब हैं। पुलिस प्रशासन की मिली भगत से यहां अवैध रेत, पत्थर का उत्खनन धड़ल्ले से चल रहा है। प्रतिदिन रेत की टे&Ntilde;क्टर ट्रॉलियों के कारण लोग हादसे का शिकार हो रहे है और पुलिस प्रशासन मूक दर्शक बना है।</p>
