<p style="text-align: justify;"><strong>भोपाल</strong>। कार सवार चार बदमाशों ने खजूरी सड़क क्षेत्र में बाइक सवार कमीशन एजेंट से 3 लाख 70 हजार लूट लिए। यह राशि कुछ देर पहले ही एक व्यक्ति ने उन्हें दी थी। एजेंट ने आसपास के लोगों की मदद से कार वालों की तलाश की, लेकिन पता नहीं चलने पर थाने पहुंचकर लूट की रिपोर्ट दर्ज कराई। लुटेरों की कार पर इंदौर का नंबर लिखा था। हालांकि पता चला कि यह कार कई बार बिक चुकी है। पुलिस के अनुसार, ग्राम भौंरी बंगला स्थित हनुमान मंदिर के पास रहने वाले कमीशन एजेंट अशोक प्रजापति (36) रमेश सेठ की बोरवेल मशीन पर काम करते हैं। पिछले कुछ महीनों से उनका काम बगरोदा की तरफ चल रहा है। उन्होंने बगरोदा निवासी बादामी लाल को मशीन किराए पर दी थी। बुधवार को बादामीलाल ने किराया लेने के लिए अशोक को बुलाया था। शाम करीब 7 बजे वे रुपए देने के लिए अपनी कार से मुबारकपुर आए। यहां उन्होंने 3 लाख 70 हजार रुपए अशोक को दिए। रुपए लेने के बाद अशोक मुबारकपुर से घर के लिए रवाना हो गए। शाम करीब साढ़े सात बजे वे बायपास रोड से अपने गांव जा रहे थे, तभी मीरपुर जोड़ के पास एक इंडिका कार ने ओवरटैक कर उनकी बाइक को रोक लिया। कार में सवार चार बदमाश उतरे और झूमाझटकी करने लगे। इसी दौरान वे बाइक पर टंगी नोटों से भरी पॉलीथिन छीनकर ग्यारह मील की तरफ भाग निकले।</p>
