<p style="text-align: justify;"><strong>ग्वालियर&nbsp;</strong>।&nbsp; अधिकतर डॉक्टर्स के अनुपस्थित रहने वाले जिला अस्पताल मुरार में इन दिनों वहां आने वाले मरीज भी गंदगी से परेशान है। इंसीनेटर वाले का पेमेंट रुकने की वजह से उसने बायोमेडिकल वेस्ट उठाने का काम पूरी तरह बंद कर दिया है। इसकी वजह से हॉस्पिटल में चारों ओर गंदगी फैली हुई है। कचरा उठाने का काम शुक्रवार से बंद किया गया है, अगर ऐसे ही हालत रहे तो आने वाले दिनों स्थिति और खराब हो सकती है। इस संबंध में इंसीनेटर का काम लेने वाले ठेकेदार संजय सासोढे का कहना है कि हमारा पेमेंट दो साल से नहीं किया गया है, इससे हमारा 5.67 लाख रुपए बकाया हो गया है। इसके लिए हम कई बार सिविल सर्जन से भी बात कर चुके हैं, लेकिन समस्या का समाधान नहीं हो रहा है। मजबूरी में हमें काम करना बंद करना पड़ा है। उन्होंने बताया कि मुरार अस्पताल के साथ-साथ सीएमएचओ कार्यालय का भी पेमेंट नहीं किया गया है। इस मामले में जब सिविल सर्जन से बात की जाती है तो वह बजट नहीं होने की बात करते हैं।</p>

<p style="text-align: justify;"><strong>डीन के बोलने के बाद भी पेमेंट नहीं</strong></p>

<p style="text-align: justify;">ठेकदार की मानें तो इस मामले में डीन डॉ. एसएन अयंगर व नोडल अधिकारी के कहने के बाद भी जानबूझकर पेमेंट नहीं किया जा रहा है। जब तक हमारा पेमेंट नहीं किया जाएगा, हम कचरा उठाने का काम शुरु नहीं करेंगे।</p>

<p style="text-align: justify;"><strong>कूलर भी हुए खराब</strong></p>

<p style="text-align: justify;">मरीजों की सुविधा के लिए लगाए गए नए कूलर डेढ़ सप्ताह में ही खराब होने लगे हैं। इससे आॅथोर्पेडिक वार्डों में उमस भरी गर्मी में मरीज परेशान हो रहे हैं। वहीं आरएमओ का कहना है कि कूलर गारंटी में हैं, लिहाजा कंपनी को कूलर जल्द ठीक करने के लिए कहा गया है। जिला अस्पताल में मरीजों की सुविधा के लिए नए कूलर खरीदे गए थे। इन कूलरों को आॅर्थोपेडिक वार्ड सहित उन वार्डों में लगाया गया था, जहां कूलर या तो खराब थे या थे ही नहीं।</p>
