<p style="text-align: justify;"><strong>ब्रेदा</strong>। भारत को चैंपियंस ट्रॉफी हॉकी के फाइनल में पहुंचने के लिए मेजबान नीदरलैंड के साथ शनिवार को यहां अपने आखिरी राउंड रॉबिन मैच में कम से कम ड्रा खेलना होगा। आठ बार का ओलंपिक विजेता भारत मुकाबला जीतने या ड्रा करने में सफल रहा तो लगातार दूसरी बार इस प्रतिष्ठित टूर्नामेंट के फाइनल में पहुंचेगा। भारत इस समय दो जीत , एक हार और एक ड्रा के साथ अंक तालिका में दूसरे स्थान पर है। गत विजेता एवं विश्व विजेता आॅस्ट्रेलिया 10 अंकों के साथ शीर्ष पर है और पहली ही रविवार को होने वाले फाइनल में जगह बना चुका है। छह देशों के टूर्नामेंट के नियमों के तहत राउंड रॉबिन चरण में पहले और दूसरे स्थान पर रहने वाली टीमें फाइनल में जगह बनाती हैं।</p>
