<p style="text-align: justify;"><strong>भोपाल</strong>। सरकारी स्कूलों में पढ़ रहे आठवीं तक के बच्चों को पढ़ना लखना तो दूर अक्षर ज्ञान तक नहीं है। स्कूल शिक्षा विभाग को इस पर यकीन नहीं हो रहा। दरअसल यह स्थिति पहली से आठवीं तक के बच्चों के बेसलाइन टेस्ट में सामने आई है। इस टेस्ट में आठवीं तक के बच्चों से अक्षर, शब्द और वाक्य के अलावा पहली कक्षा में पढ़ाए जाने वाले एक और दो अंकों के जोड़-घटाने वाले प्रश्न पूछे जा रहे हैं। सरकारी स्कूलों में कक्षा-3 से कक्षा-8 तक के विद्यार्थियों की दक्षता आकलन के लिए बेसलाइन टेस्ट 25 जून से शुरू हुआ था। यह 30 जून तक लिया गया।</p>

<p style="text-align: justify;"><strong>बेसलाइन टेस्ट में पूछे जा रहे प्रश्न</strong></p>

<p style="text-align: justify;">टेस्ट के प्रथम भाग में क, ख, ग और दो अक्षर जोड़ शब्द ज्ञान के साथ तीन शब्दों का वाक्य ज्ञान चेक किया गया। इसी तरह पहली कक्षा की कहानी व अक्षर लिखने की क्षमता देखी जा रही है। गणित की दक्षता की जांच के लिए अंकों की पहचान, दो अंकों के जोड़, घटा, गुणा और भाग कराए जा रहे हैं।</p>
