<p style="text-align: justify;"><strong>जबलपुर</strong>। मध्यप्रदेश के बालाघाट जिले का एक स्कूल बीते 11 साल से पेड़ के नीचे लग रहा है। प्राचीन गुरुकुल की तरह यहां पेड़ की छांव के नीचे बैठकर बच्चे हर मौसम का सामना करने मजबूर हैं। एचसीएल मलाजखंड खदान की ब्लास्टिंग से तबाह हो चुके पुराने भवन के बदले नए भवन के लिए कई बार विभागीय स्तर पर लिखा-पढ़ी हो चुकी किंतु आज तक उसे मंजूरी नहीं मिल पाई है। बताया जाता है कि एचसीएल मलाजखंड की खदान में रोजाना एक घंटे की ब्लास्टिंग होती है। यहां ब्लास्टिंग से शासकीय प्रायमरी स्कूल दर्जीटोला के भवन में दरारें आने से वह पूरी क्षतिग्रस्त हो चुका है। नया भवन स्वीकृत कराने के लिए बीआरसी, डीपीसी, एसी व कलेक्टर, संभागायुक्त समेत सरकार के कई नुमाइंदों से शिकायत की गई। 11 साल में 12 अफसर भी बदल गए। पर भवन स्वीकृत नहीं हो पाया।</p>

<p style="text-align: justify;"><strong>वर्तमान में हैं 66 बच्चे</strong></p>

<p style="text-align: justify;">स्कूल के प्रधान पाठक सीएल कुमरे के मुताबिक ने बताया 2007 से रोजाना स्कूल 11 बजे से दोपहर 1 बजे तक आम के पेड़ के नीचे संचालित किया जा रहा हैं। स्कूल में पहली से लेकर पांचवीं तक कुल 66 बच्चे पढ़ रहे हैं। भवन के अभाव में हर रोज सिर्फ 3 घंटे ही क्लास लग पाती है।</p>

<p style="text-align: justify;"><strong>...तो कर दो छुट्टी</strong></p>

<p style="text-align: justify;">बताया जाता है प्रधानपाठक ने जब मौसम की मार और खासतौर से बारिश का जब जिक्र करते हुए अफसरों को कहा तो उन्होंने दो टूक जवाब दे दिया कि भवन नहीं है तो कक्षा पेड़ के नीचे लगाएं। बरसात के दिनों में बारिश होने पर क्लास लगाने की जगह बच्चों की पूरी छुट्टी कर दो।</p>
