<p style="text-align: justify;"><strong>जबलपुर </strong>। <strong>&nbsp;</strong> मध्य प्रदेश के सागर जिला अंतर्गत मालथैन हाइवे पर अज्ञात लुटेरों ने वकीलों पर हमला कर आधा दर्जन वकीलों को जानलेवा चोटे पहुंचाई। हमले में घायल वकील रविवार को जबलपुर में आयोजित अधिवक्ता संघों की संयुक्त बैठक में शामिल होने के बाद देर रात ग्वालियर लौट रहे थे। इस घटना से अधिवक्ताओं में रोष व्याप्त है। जबलपुर में अधिवक्ता इस घटना को लेकर दोपहर के बाद काम से विरत रहे। प्राप्त जानकारी के अनुसार जबलपुर में अधिवक्ता संघों की बैठक आयोजित थी। इसमें शामिल होने के लिए घायल अधिवक्ता संघ के अनिल मिश्रा, एडवोकेट रज्जन सिंह, बार काउंसिल के सचिव विनीत मिश्रा, एडवोकेट राजीव शर्मा, अधिवक्ता विक्रम सिंह व अन्य आए थे। यहां से वे ग्वालियर जाने के लिए रवाना हुए। बताया गया कि अधिवक्ता अपनी निजी कार में सवार थे। मालथौन से लगभग तीन किलोमीटर आगे फोरलेन हाइवे पर अचानक कार का टायर पंचर हो गया। इस पर ड्रायवर कार का टायर बदलने लगा तथा अधिवक्तागण सड़क पर खड़े थे। इसी दौरान आठ से दस की संख्या में झाडिय़ों से हथियारबंद लुटेरे निकले और उन्होंने अधिवक्ताओं को संभलने का मौका नहीं दिया और ताबड़तोड़ हमला राड , लाठी ओर तलवार से कर दिया। इसके बाद लुटेरे ग्रामीणों के आने की आशंका पर बिना लूटपाट किए भाग गए।</p>

<p style="text-align: justify;"><strong>ढाबे से लोग पहुंचे</strong></p>

<p style="text-align: justify;">बताया गया कि देर रात किसी राहगीर ने डकैती की सूचना ढाबे में मौजूद लोगो को दी तो करीब दो दर्जन ग्रामीण लाठी एवं हथियार से लैश होकर ट्रेक्टर से घटना स्थल पर पहुंचे। गंभीर से घायल वकीलों की मदद की तथा उन्हें अस्पताल भिजवाया। हमले में सभी वकील गंभीर रुप से घायल हुए है जिसमें विक्रम सिंह की हालत नाजुक बताइ गई है। वहीं घटना की सूचना मिलने पर एसपी सागर सत्येन्द्र शुक्ला एवं टीआई मानवेन्द्र सिंह बघेल सदल-बल मौके पर पहुंच गए थे। वहीं घटना की जानकारी मिलते ही सागर एसपी सत्येंद्र शुक्ल और मालथौन टीआई मानवेन्द्र सिंह बघेल पुलिस बल के साथ घटनास्थल पर पहुंचे।</p>
