<p style="text-align: justify;"><strong>जबलपुर</strong>। आमजनों को पुलिस की मौजूदगी से सुरक्षा का बोध होना चाहिए। जनता का इंटलीजेंस जिसने दिन पुलिस के पास होगा अपराधी कांपने लगेंगे। गुंडे, बदमाशों की जगह समाज नहीं है, उन्हें उनके मुफीद स्थान पर पहुंचाया जाएगा। यह कहना है नवागत पुलिस अधीक्षक अमित सिंह का, जो सोमवार को कार्यभार ग्रहण करने के बाद पत्रकारों से सौजन्य भेंट के दौरान चर्चा कर रहे थे। एसपी श्री सिंह सुबह शहर पहुंचने के बाद कार्यालय पहुंचे और विदा लेते शशिकांत शुक्ला से चार्ज लिया। इसके तत्काल बाद उन्होंने मौजूद अफसरों से चर्चा की और स्पष्ट तौर पर अपनी कार्यशैली से अवगत कराया। पत्रकारों से चर्चा करते हुए श्री सिंह ने कहा कि जनता का पुलिस से सीधा संवाद होगा, इसमें किसी की मध्यस्थता बर्दाश्त नहीं की जाएगी। मैं जनता के लिए हूं, उनकी समस्या का निराकरण करना मेरी पहली प्राथमिकता होगी। एसपी अमित सिंह ने चर्चा के दौरान यह भी कहा कि आमजन कभी भी 24 घंटे में मुझसे संपर्क करके अपनी समस्या से अवगत करा सकते हैं। क्योंकि मैं फील्ड में रहकर काम करना ज्यादा पसंद करता हूं, हर बात को समझने के बाद ही निर्णय लेता हूं। उन्होंने अपराधों व अवैध कारोबारियों के संबंध में चर्चा करते हुए कहा है कि अवैध कारोबारियों पर मेरी नजर रहेगी, इसके लिए विशेष रुप से अभियान चलाकर कार्यवाही की जाएगी, वे कानूनी शिकंजे से बच नहीं पाएंगे।</p>
