<p style="text-align: justify;"><strong>चंड़ीगढ़</strong>। पंजाब सरकार ने ड्रग्स बेचने और सप्लाई करने वालों के खिलाफ सख्त रुख अपना लिया है। राज्य की सरकार जल्द ही केंद्र को एक प्रस्ताव भेजकर ड्रग्स बेचने और सप्लाई करने वालों के लिए मौत की सजा की मांग करने की योजना में है। पंजाब के मुख्यमंत्री कैप्टन अमरिंदर सिंह ने ट्विटर के माध्यम से इस बात की जानकारी दी है। कैप्टन ने एक तस्वीर शेयर करते हुए लिखा है कि उनकी सरकार ड्रग्स सप्लाई और बेचने वालों के खिलाफ केंद्र को प्रस्ताव भेज रही है। कैप्टन द्वारा शेयर की गई तस्वीर में वह वाली मंत्रियों के साथ मीटिंग करते हुए दिख रहे हैं। मुख्यमंत्री अमरिंदर सिंह ने ट्वीट कर बताया कि हमारी सरकार ड्रग्स बेचने और सप्लाई करने वालों के लिए मौत की सजा मांग कर रही है और इसके लिए हम केंद्र सरकार के सामने प्रस्ताव भी भेज रहे हैं। जैसा कि हर कोई जानता है ड्रग्स के कारण पूरी एक पीढ़ी बर्बाद हो रही है, इसलिए इसको बढ़ावा देने वालों को कड़ी से कड़ी सजा मिलनी चाहिए। मैं ड्रग्स मुक्त पंजाब बनाने के अपने वादे को लेकर प्रतिबद्ध हूं।&nbsp;&nbsp;</p>

<p style="text-align: justify;"><strong>विपक्ष लगाता रहा है आरोप </strong></p>

<p style="text-align: justify;">पंजाब में 15 महीनों से सत्ता पर काबिज अमरिंदर सिंह की सरकार पर विपक्ष ने मादक पदार्थों की समस्या को समाप्त करने में विफल रहने का आरोप लगाया था, जिसके बाद सीएम ने मादक पदार्थों की समस्या से निपटने के तरीकों पर चर्चा करने और इस समस्या से जुड़े मामलों की जांच की प्रगति की समीक्षा करने के लिए मंत्रिमंडल की बैठक बुलाई थी। पिछले साल फरवरी में विस चुनाव के दौरान अमरिंदर ने वादा किया था कि सत्ता में आने के बाद वह चार सप्ताह में प्रदेश से मादक पदार्थ की समस्या समाप्त कर देंगे।</p>
