<p style="text-align: justify;"><strong>सियोल</strong>। उत्तर कोरिया और चीन के बीच कोरियाई प्रायद्वीप को परमाणु हथियारों से मुक्त करने को लेकर सहमति बन गई है। राष्ट्रपति शी चिनफिंग के साथ बैठक के दौरान उत्तर कोरियाई नेता किम जोंग उन ने यह आश्वासन भी दिया कि कोरियाई प्रायद्वीप को नए भविष्य की ओर ले जाने में उनका देश चीन के साथ सहयोग करता रहेगा। चिनफिंग के साथ बैठक के दौरान किम ने अमेरिकी राष्ट्रपति डोनाल्ड ट्रंप के साथ अपनी बातचीत का ब्योरा दिया। पिछले सप्ताह सिंगापुर में उन्होंने ट्रंप को कोरियाई प्रायद्वीप के पूर्ण परमाणु निरस्त्रीकरण का आश्वासन दिया था। चीनी राष्ट्रपति ने ट्रंप के साथ किम की बैठक के सकारात्मक नतीजों की प्रशंसा की। किम की दो दिनों की बीजिंग यात्रा बुधवार को संपन्न हो गई। उनका इस साल मार्च से यह तीसरा चीन दौरा था। वह ट्रंप के साथ वार्ता से पहले भी बीजिंग गए थे। खबरों के अनुसार, चिनफिंग ने कहा कि किम के पहले दौरे के बाद से चीन और उत्तर कोरिया का संबंध नए युग में प्रवेश कर गया है। इस पर किम ने भी कहा कि वे दोनों देशों के बीच आपसी रिश्ते और द्विपक्षीय सहयोग को और मजबूत बनाना चाहते हैं।&nbsp;</p>

<p style="text-align: justify;"><strong>अमेरिका ने ही किया है चीन का पुनर्निर्माण: ट्रंप </strong></p>

<p style="text-align: justify;">इधर ट्रंप ने बुधवार को दावा करते हुए कहा कि अमेरिका ने चीन का पुनर्निर्माण किया है। ट्रंप ने नेशनल फेडरेशन आॅफ इंडिपेंडेंट बिजनेसेस को संबोधित करते हुए कहा, आप देख रहे हैं चीन के साथ क्या हो रहा है। हमारे पास विकल्प नहीं है। यह बहुत साल पहले ही हो जाना चाहिए था। चीन हर साल हमारे देश से 500 अरब डॉलर ले जा रहा है और अपना पुनर्निर्माण कर रहा है। ट्रंप ने कहा कि चीन ने हमसे बहुत कुछ लिया है, अब वापसी का समय आ गया है।</p>
