<p style="text-align: justify;"><strong>इंदौर</strong>। प्रकाश सिर्फ पहलवान ही नहीं थे, बल्कि एक ताकत से भरा ऊर्जावान व्यक्तित्व थे, जो अपने समाज, पार्टी और देश के लिए पूरी लगन, मेहनत और ईमानदारी से काम करते थे। हवा में बात करने के बजाय मैं आपको उस वक्त के बारे में बताती हूं, जब हम साथ काम किया करते थे। हम एकदूसरे से झगड़ते भी थे और एक-दूसरे के सही-गलत हर निर्णय के बारे में स्पष्ट बात करते थे। यह बात आज के कार्यकर्ताओं को सीखनी चाहिए। कई बार प्रकाश कहते थे कि ताई मैं तुम्हारे लिए इसलिए काम करता हूं, ताकि मैं अपनी पार्टी को जिता सकूं। खटीक समाज के लोकप्रिय नेता प्रकाश सोनकर के 11वें पुण्य स्मृति समारोह में उनकी प्रतिमा पर पुष्पांजलि अर्पित करने के बाद उनके जुड़े संस्मरण ताई यानि लोकसभा स्पीकर सुमित्रा महाजन ने बताए। उन्होंने कहा कि प्रकाश पार्टी और काम के मामले में जहां मुझसे झगड़ भी लेते थे, वहीं पारिवारिक मसलों पर उनका व्यवहार बेहद कोमल होता था। वो अक्सर कहते थे कि ताई मैं तो ठहरा पहलवान, पर मुझसे इस बात की खुशी है कि मेरी पत्नी आपकी तरह पढ़ी-लिखी है। प्रकाश देश के विकास में पढ़ाई के महत्व को समझते थे। यही कारण है उनके सभी बच्चे पढ़े-लिखे हैं और उनकी दोनों बेटियां तो डॉक्टर हैं। बहुत संयोग की बात है कि आज हम प्रकाश सोनकर के 11वें पुण्य स्मृति समारोह में शामिल हुए हैं और आज ही शहर में उनकी ही तरह ऊर्जावान और दमखम रखने वाले आदरणीय प्रधानमंत्री नरेंद्र मोदी भी उपस्थित है। प्रकाश सोनकर के सुपुत्र विजय सोनकर ने कहा कि पिताजी के आदर्शों पर चलते हुए ही अब हमें समाज और देश के विकास के लिए काम करना है। यह उन्ही के आशीर्वाद का असर है कि आज हमने समाज के 501 लोगों का दुर्घटना बीमा कर रिकॉर्ड बनाया है।</p>
