<p style="text-align: justify;"><strong>भोपाल</strong>। विधानसभा का मानसून सत्र मंगलवार को अनिश्चित काल के लिए समाप्त करने के विरोध में कांग्रेस विधायकों ने बुधवार को विस की सीढ़ियों पर डमी सदन लगाया और सदन का अध्यक्ष वरिष्ठ विधायक यादवेंद्र सिंह को बनाया। डमी अध्यक्ष की आंखों पर काली पट्टी और मुंह पर टेप लगाया हुआ था। सभी कांग्रेस के विधायकों ने काली पट्टी बांधकर विरोध दर्ज किया। डमी सदन की शुरुआत विधायक मुकेश नायक ने की । नायक ने विस अध्यक्ष डा. सीतासरन शर्मा पर निशाना साधते हुए कहा कि मैंने इतना असहाय विधानभाध्यक्ष पहले कभी नहीं भेजा है। उन्होंने कहा कि सारे नियम- प्रक्रियाओं की अनदेखी कर सरकार खासकर संसदीय कार्यमंत्री डा. नरोत्तम मिश्रा के दबाव में सदन का संचालन किया। कांग्रेस विधायक विधानसभा परिसर में समानांतर कार्यवाही कर रहे हैं। दरअसल, कांग्रेस का ये सरकार के खिलाफ विरोध प्रदर्शन है। मॉनसून सत्र समय से पहले दो दिन में ही खत्म करने के विरोध में कांग्रेस विधायक विस परिसर में बैठकर सरकार से जनता का हिसाब मांग रहे हैं।</p>

<p style="text-align: justify;"><strong>दबाव में संचालित किया सदन </strong></p>

<p style="text-align: justify;">कांग्रेस विधायक दो दिन और सुबह 11 बजे से दोपहर एक बजे तक विधानसभा परिसर में डमी सदन का संचालित करेंगे। नायक ने अविश्वास प्रस्ताव में शामिल ई-टेंडर घोटाले पर अपना वक्तव्य केन्द्रित रखा। उन्होंने कहा कि विधानसभाध्यक्ष ने संसदीय कार्यमंत्री के दबाव में सदन संचालित कर आसंदी की गरिमा को लज्जित किया।</p>

<p style="text-align: justify;"><strong>ईटेंडरिंग घोटाले पर साधा सीएम पर निशाना</strong></p>

<p style="text-align: justify;">नायक ने ई-टेंडरिंंग घोटाले पर बोलते हुए कहा कि पीडब्ल्यूडी, जलसंसाधन, पीएचई और बिजली विभाग में ई-टेंडरिंग में मेनुप्लेशन कर सीएम ने अपने चहेतों ठेकेदारों को लाभ पहुंचाया। उन्होंने कहा कि जिस आईएएस अधिकारी ने इस घोटाले को पकड़ा सरकार ने उसे अवकाश पर भेज दिया। नायक के द्वारा उठाए गए ई टेंडरिंग घोटाले की बात को आगे बढ़ाते हुए पहली बार के विधायक जयवर्धन सिंह ने ई- टेंडर के जरिए 1000 करोड़ रुपए का घोटाला किया गया।</p>
