<p style="text-align: justify;"><strong>लखनऊ</strong>।  केन्द्रीय गृह मंत्री राजनाथ सिंह ने कहा है कि केन्द्र सरकार कश्मीर से हर हाल में आतंकवाद का सफाया करना चाहती है। केंद्रीय गृह मंत्री ने बुधवार को राजधानी लखनऊ में निजी अस्पताल हार्टकेयर का उद्घाटन करने के बाद पत्रकारों से कहा, हम किसी भी कीमत पर सीमा पार से आतंकवाद को बर्दाश्त नहीं करेंगे और यह सुनिश्चित करेंगे कि कश्मीर में शांति कायम रहे। राजनाथ ने कहा कि कश्मीर से आतंक का सफाया करना है। केन्द्र सरकार रमजान महीने के दौरान में कार्रवाई रोकना चाहती थी और हमने ऐसा किया भी। अब रमजान खत्म होने के बाद कार्रवाई शुरू की जाएगी। अब कश्मीर में आतंक बर्दाश्त नहीं किया जाएगा।</p>

<p style="text-align: justify;"><strong>राज्यपाल शासन से नहीं पड़ेगा अभियानों पर असर : रावत</strong></p>

<p style="text-align: justify;">सेना प्रमुख जनरल बिपिन रावत ने बुधवार को कहा कि जम्मू एवं कश्मीर में लागू राज्यपाल शासन से आतंकवाद रोधी अभियानों पर कोई असर नहीं पड़ेगा। उन्होंने कहा कि इसमें कोई राजनीतिक दखलंदाजी नहीं होगी। रावत ने कहा, हमने सिर्फ रमजान में अपना अभियान रोका था। हमारा अभियान पहले की तरह जारी रहेगा। इधर रावत ने कहा कि अगर पाकिस्तान वाकई शांति चाहता है तो हम चाहते हैं कि वह सबसे पहले अपनी तरफ से आतंकवादियों की घुसपैठ कराना बंद करे, संघर्षविराम का उल्लंघन ज्यादातर घुसपैठ को मदद करने के लिए ही किया जाता है। सेना प्रमुख ने कहा कि पाकिस्तान ने लगातार संघर्षविराम का उल्लंघन किया है जिससे जान - माल का नुकसान हुआ है।</p>

<p style="text-align: justify;"><strong>रमजान पर हमने निभाया अपना वादा</strong></p>

<p style="text-align: justify;">केन्द्रीय गृह मंत्री राजनाथ सिंह ने कहा कि हमने अपना वादा पूरा किया और रमजान के दौरान कश्मीर में सैनिकों ने कोई कार्रवाई नहीं की। अब रमजान समाप्त हो गया है, हमारा मुख्य उद्देश्य कश्मीर में शांति सुनिश्चित करना है। केंद्र सरकार कश्मीर में किसी तरह की आतंकवादी गतिविधियों को स्वीकार नहीं करेगी। उन्होंने कहा कि इसी लक्ष्य को सामने रखकर हमारी सरकार काम करेगी।</p>

<p style="text-align: justify;"><strong>गवर्नर रूल में काम करना होगा आसान: </strong>डीजीपी इधर डीजीपी एसपी वैद ने अब प्रेशर फ्री होने का संकेत देते हुए कहा कि आने वाले दिनों में आतंकियों के खिलाफ होने वाले आॅपरेशन में तेजी आएगी। उन्होंने कहा कि गवर्नर रूल में पुलिस के लिए काम करना आसान होगा। वैद ने कहा, हमारे आॅपरेशन जारी रहेंगे।</p>
