<p style="text-align: justify;"><strong>झाबुआ</strong>&nbsp;।&nbsp; शुक्रवार को गायत्री जयंती एवं गंगा दशहरा के अवसर पर स्थानीय कॉलेज मार्ग स्थित गायत्री शक्तिपीठ पर विशेष कार्यक्रम हुआ। इसमें प्रात: मंदिर में गर्भोत्सव संस्कार (पुंसवन संस्कार) के साथ पंचकुंडीय यज्ञ का आयोजन हुआ। गर्भोत्सव संस्कार में झाबुआ सहित आसपास के ग्रामीण क्षेत्रों की करीब 90 महिलाएं शामिल हुर्इं। इनमें एक मुस्लिम महिला ने भी सम्मिलित होकर पुंसवन संस्कार करवाया। यह जानकारी देते हुए नारी शक्ति जागरण अभियान की जिला संयोजिका नलिनी बैरागी ने बताया कि गायत्री शक्तिपीठ पर यह कार्यक्रम सुबह 10 से दोपहर 1 बजे के बीच संपन्न हुए। शहर सहित आसपास के क्षेत्रों से गर्भवती महिलाओं को लाने का कार्य आंगनवाड़ी कार्यकर्ताओं एवं सहायिकाओं द्वारा किया गया। इसमें झाबुआ के आंगनवाड़ी केंद्र की दीपिका शिंदे तथा कल्याणपुरा आंगनवाड़ी केंद्र की लाड़कीबाई और लक्ष्मी तिवारी द्वारा अधिक से अधिक महिलाओं को संस्कार हेतु लाया गया और उन्होंने आयोजन को सफल बनाने में भी अपना सहयोग प्रदान किया। नलिनी बैरागी ने बताया कि यह संस्कार इसलिए करवाया जाता है कि ताकि मां के गर्भ में पल रहा बच्चा जन्म के बाद स्वस्थ पैदा हो और सवर्गुण संपन्न हो। साथ ही उसका मानसिक विकास भी अच्छे से हो सके।</p>
