<p style="text-align: justify;"><strong>भोपाल</strong>। 1993 के बम धमाकों में सजा पाए संजय दत्त जब पुणे की येरवडा जेल से बाहर आए थे तो वे नीली शर्ट और जींस में थे। उनके पास कुछ किताबें और बैग था। उन्होंने जेल से बाहर निकलते ही तिरंगे को सेल्यूट किया था। यही सीन भोपाल जेल के बाहर फिल्म &lsquo;संजू&rsquo; के लिए शूट किया गया। पिछले साल मार्च में 10 दिनों तक रणबीर कपूर ने भोपाल में रहकर इस फिल्म की शूटिंग की। यह सीन 29 जून को रिलीज हो रही संजय दत्त की बायोपिक &lsquo;संजू&rsquo; में नजर आएगा। यानी भोपाल एक बार फिर सिल्वर स्क्रीन पर चमकेगा। फिल्म में मुंबई के आॅर्थर रोड जेल और पुणे की येरवडा जेल में संजय दत्त के बिताए दिनों की शूटिंग भोपाल की पुरानी और नई जेल में हुई है। आर्ट डायरेक्टर शशांक टेरे ने पुरानी जेल को येरवडा जेल के सेट में तब्दील किया। इसे 50 लोगों की टीम ने तैयार किया था। सेट तैयार करने के लिए प्रकाश झा प्रोडक्शन से मटेरियल भी किराए पर लिया गया था। रणबीर के साथ ही अनुष्का शर्मा के भी कुछ सीन भोपाल में शूट हुए हैं।</p>

<p style="text-align: justify;"><strong>लुक सामने न आए, इसलिए 10 दिन कैप में रहे रणबीर</strong></p>

<p style="text-align: justify;">भोपाल में दस दिन की शूटिंग के दौरान रणबीर कपूर का लुक सामने न आए इसके लिए वे अधिकांश समय कैप लगाकर रहे। फिल्म के लाइन प्रोड्यूसर शहर के जुल्फिकार, जोएब और जैद अली ने बताया कि जेल के पूरे सीक्वेंस 10 दिन की शूटिंग में भोपाल में शूट किए गए थे। संजय दत्त के जेल जाने से लेकर बाहर आने के सीन में भोपाल की पुरानी और नई जेल नजर आएगी। फिल्म में शहर के काफी कलाकार दिखेंगे।</p>
