<p style="text-align: justify;"><strong>भोपाल</strong>। बिलखिरिया पुलिस ने शनिवार सुबह अमझरा के जंगल से एक युवक की लाश बरामद की। उसकी हत्या करने के बाद लाश को जंगल में फेंका गया। शव की पहचान छिपाने के लिए चेहरा जला दिया गया। मृतक के दोनों हाथ पीछे की तरफ रस्सी से बंधे थे। खास बात यह है कि शुक्रवार की रात वह जिस वैन को लेकर दोस्तों से मिलने घर से निकला था, वह वैन उसके घर के सामने खड़ी मिली है। पुलिस ने अज्ञात आरोपियों के खिलाफ हत्या का मामला दर्ज कर जांच शुरू कर दी गई है। पुलिस के मुताबिक शनिवार की सुबह करीब 10 बजे शव बरामद किया गया। मृतक की पहचान राजकुमार चंदेल पुत्र बृजलाल चंदेल निवासी अभिनव कैंपस खजूरी कला के रूप में की गई। मृतक बेरोजगार था, जबकि उसके पिता रेलवे से जूनियर इंजीनियर के पद से रिटायर हुए हैं। मूलत: हरदा का रहने वाला है और यहां माता िपता, पत्नी और बेटे के साथ रहता था। शुक्रवार की रात करीब आठ बजे राजकुमार घर से कार लेकर दोस्तों से मिलने का कहकर निकला था, लेकिन रातभर नहीं लौटा। शनिवार की सुबह बिलखरिया पुलिस ने परिवार से संपर्क किया तो परिवार अमझरा के जंगल पहुंचा, जहां परिवालों ने उसकी पहचान की। पुलिस ने शव का पीएम कराने के बाद लाश परिजन को सौंप दिया।</p>

<p style="text-align: justify;"><strong>जिस वैन से निकला था, वह घर के सामने मिली</strong></p>

<p style="text-align: justify;">मृतक के ममेरे भाई नीतेश के मुताबिक शुक्रवार रात राजुकमार जिस वैन को लेकर घर से निकला था, वह शनिवार सुबह घर के सामने खड़ी मिली। कार की चाबी किसी ने घर के अंदर फेंक दी थी। घर की बाउंड्रीवॉल पर शराब की दो बोतलें रखी मिलीं, जबकि कार के अंदर आइसक्रीम और बीड़ी के ठूंठ पड़े मिले हैं। घर से निकलने के बाद वह किन लोगों से मिला और कहां-कहां गया? पता नहीं चल पाया है।</p>
