<p style="text-align: justify;"><strong>भोपाल</strong>। बसपा के प्रदेश अध्यक्ष समेत दो अन्य पार्टी पदाधिकारियों के खिलाफ एक महिला ने छेड़छाड़ का मामला दर्ज कराया है। टीटी नगर पुलिस ने बताया कि 41 वर्षीय महिला भोपाल के पड़ोसी जिले की रहने वाली है। पिछले विधानसभा चुनाव में उसने बसपा के टिकट पर चुनाव लड़ा था। महिला का आरोप है कि छह माह पहले वह 74 बंगला स्थित पार्टी के प्रदेश कार्यालय डी-15 आई थी। वहां प्रदेशाध्यक्ष नर्मदा प्रसाद अहिरवार से उसकी भेंट हुई। महिला का आरोप है कि पार्टी में पद मांगने पर उन्होंने जो बात कही, वह आपत्तिजनक थी। आरोप लगाया है कि अहिरवार ने उसका हाथ पकड़कर कमरे में घसीट लिया और छेड़छाड़ की। शिकायत करने पर जान से मारने की धमकी दी। पीड़िता ने इसकी शिकायत सचिव राजाराम जाटव से की, तो उसने भी कहा यहां ऐसा ही होता है। पार्टी कार्यकर्ता महेश ने उसे वॉट्सएप पर अश्लील मैसेज और फोटो भेजकर बदनाम करने की धमकी दी। एएसपी धर्मवीर सिंह यादव ने बताया कि पीड़िता ने टीटी नगर थाने में आवेदन दिया था। जांच के बाद नर्मदा प्रसाद, राजाराम जाटव और महेश के खिलाफ छेड़छाड़ और धमकी देने का मामला दर्ज किया है।</p>
