<p style="text-align: justify;"><strong>ग्वालियर &nbsp;</strong>।&nbsp; जैनाचार्य संत शिरोमणि आचार्यश्री विद्यासागर महाराज का 50वां दीक्षा दिवस पूरे देश में 30 जून को संयम महोत्सव के रूप में मनाया जा रहा है। इस अवसर पर देश के प्रमुख 50 शहरों में आचार्यश्री के जीवन पर आधारित फिल्म &lsquo;विद्योदय&rsquo; का प्रदर्शन किया जाएगा। आचार्यश्री के जीवन पर आधारित फिल्म के संबंध में संयम महोत्सव समिति ग्वालियर के अध्यक्ष विनोद चौधरी एवं अनुपम चौधरी ने बताया कि मुम्बई की लैंडमार्क फिल्म्स द्वारा बनाई गई 1 घंटा 40 मिनट की इस फिल्म में आचार्यश्री की दीक्षा से लेकर अभी तक की संयम यात्रा को दिखाया गया है। जैन समाज के प्रवक्ता ललित जैन ने बताया कि 30 जून को शाम 7.30 बजे से इसका प्रदर्शन महावीर भवन कंपू में होगा। इसकी तैयारियों को लेकर नया बाजार जैन मंदिर में मीटिंग आयोजित की गई, जिसमें कार्यक्रम संयोजक आरके जैन आइएएस, अध्यक्ष विनोद चौधरी, पारस जैन, डॉ. वीकेडी जैन, अनुपम चौधरी, विमल चौधरी, अनिल जैन, प्रशांत सिंघई आदि उपस्थित थे।</p>
