<p style="text-align: justify;"><strong>इंदौर</strong>। <strong> </strong>एक अफवाह किस तरह हंगामा मचा सकती है, इसका उदाहरण बुधवार को इंदौर में देखने को मिला। राजेंद्र नगर थाना अंतर्गत आने वाली चिनार पहाड़ी पर सुबह लोग कब्जा करने पहुंच गए। लोगों का कहना था कि सरकार हमें मुफ्त जमीन दे रही है। हम यहां अपने घर बनाएंगे। दरअसल बुधवार सुबह किसी ने अफवाह फैला दी कि प्रधानमंत्री आवास योजना के तहत चिनार पहाड़ी और राऊ-बिलावली चैनल की पाल पर जो भी पहुंचकर कब्जा कर लेगा, उसे उस जगह का मालिक बना दिया जाएगा। पीएम आवास योजना के तहत गरीबों को प्लॉट दिए जा रहे हैं। जैसे ये बात रहवासियों के कानों तक पहुंची तो हजारों लोग बांस-बल्ली और घर का सामान लेकर चिनार पहाड़ी पर पहुंच गए। करीब आधी पहाड़ी पर लोगों ने बांस-बल्ली गाड़कर अपना-अपना कब्जा कर लिया।</p>

<p style="text-align: justify;"><strong>नगर निगम को नहीं मिला पर्याप्त पुलिस बल</strong></p>

<p style="text-align: justify;">मामले की जानकारी पुलिस कंट्रोल रूम और नगर निगम को मिली। नगर निगम के अधिकारी तुरंत मौके पर पहुंचे। लोगों को हटाने के लिए पुलिस बल की मांग की। हालांकि पर्याप्त पुलिस बल नहीं मिलने से नगर निगम पूरी तरह कार्रवाई नहीं पाया। लोगों को वहां से समझाइश देकर हटाया गया। साथ ही उन्हें यह भी कहा कि इस तरह की अफवाह पर ध्यान न दें।</p>

<p style="text-align: justify;"><strong>कब्जे के विरोध में उतरे कॉलोनियों के लोग</strong></p>

<p style="text-align: justify;">जैसे कब्जे की खबर आसपास की कॉलोनियों शिव सिटी, सिलिकॉन सिटी एन और एस ब्लॉक के रहवासियों को लगी, वे इसके विरोध में उतर आए। करीब 100 से अधिक महिलाएं और पुरुष इस अतिक्रमण का विरोध करने वहां पहुंच गए। इस बात की शिकायत उन्होंने सीएम हेल्पलाइन पर भी की। कॉलोनियों के रहवासियों का कहना था कि यहां असामाजिक तत्व अतिक्रमण कर रहे हैं, जिससे हमारे घर असुरक्षित हो जाएंगे।</p>

<p style="text-align: justify;"><strong>पंचायत परिषद और ननि के बीच उलझा मामला </strong></p>

<p style="text-align: justify;">इस जमीन का मामला पंचायत परिषद और नगर निगम के बीच उलझा हुआ है। पिछले मंगलवार को भी इस तरह की अफवाह उड़ गई थी। उस समय भी लोग बांस- बल्ली लेकर कब्जा करने पहुंच गए। पिछले हफ्ते भी नगर निगम के अधिकारी वहां से लोगों को समझाने के बाद हटाकर आए थे। अब इस गंभीर मामले में नगर निगम के वरिष्ठ अधिकारी पुलिस अफसरों के साथ मिलकर योजना बना रहे हैं। साथ ही वहां बड़ी कार्रवाई करने की तैयारी की जा रही है, ताकि भविष्य में ऐसी कोई घटना न हो।</p>
